Top Glove selar laporan TV Kanada, dakwa rosakkan reputasi syarikat

KUALA LUMPUR, 6 Jamadilakhir 1442H, Selasa – Top Glove Corp Bhd menafikan laporan Canadian Broadcasting Corporation (CBC) baru-baru ini mengenai kebajikan pekerjanya, menyifatkan sebagai mengelirukan dan telah merosakkan reputasi baik syarikat itu.

Syarikat itu berkata, laporan tersebut dengan sengaja memandang ringan atau tidak memasukkan langkah-langkah pemulihan terkini yang telah diambil oleh pengeluar sarung tangan getah itu.

“Kami amat kecewa apabila langkah-langkah pemulihan kami tidak disiarkan secara menyeluruh dan dinyatakan secara adil dalam video laporan utama,” menurut Top Glove dalam kenyataan hari ini.

Dakwaan itu dibangkitkan oleh CBC dalam siaran dan laporannya, serta cara ia digambarkan, mencadangkan ada pelanggaran dalam dasar sedia ada dan itu termasuk komitmen Top Glove untuk memerangi amalan buruh paksa dan pelaksanaan dasar yang kukuh untuk melindungi hak pekerjanya, katanya.

Dilaporkan bahawa CBC pada Jumaat telah menyiarkan video dan artikel memperincikan apa yang disebut sebagai persekitaran kerja yang ‘mengerikan’ di kilang-kilang Top Glove.

Laporan tersebut menggunakan rakaman kamera tersembunyi, dilaporkan diambil menggunakan kamera yang diseludup ke premis tersebut dengan bantuan pekerja Top Glove, yang mana CBC mendakwa menunjukkan persekitaran kerja yang tidak selamat dan keadaan tempat tinggal pekerjanya yang sesak.

“Top Glove komited untuk memastikan perhambaan hutang dan isu lain yang berkaitan yang telah disalah lapor oleh CBC tidak mempunyai tempat dalam operasi perniagaan kami. Kami mengatasi perkara ini dengan memastikan membuat keputusan yang tepat di semua peringkat operasi kami yang dinilai oleh pengurusan dan pengarah kami.

“Sebagai langkah wajib tambahan, syarikat melakukan penilaian untuk mengenal pasti jurang dan potensi risiko dalam operasi dan rantaian bekalan kami, membangunkan pelan mitigasi dan menyediakan langkah pemulihan dalam bidang yang perniagaan dan operasi kami tidak memenuhi aspirasi kami mengenai hak pekerja kami,” katanya.

Top Glove menegaskan bahawa kesihatan dan keselamatan pekerjanya menjadi keutamaan syarikat. Dalam menghasilkan sarung tangan perubatan berkualiti tinggi untuk melindungi pengamal perubatan dan petugas barisan hadapan di seluruh dunia, syarikat komited untuk mematuhi langkah-langkah ketat bagi melindungi semua pekerja dan masyarakat.

Pada 11 pagi, saham Top Glove merosot 0.63 peratus kepada RM6.30. – Bernama


Vaksin Sinovac kurang berkesan pada varian Gamma: Kajian

PARIS, 28 Zulkaedah 1442H, Jumaat – Vaksin Sinovac – alat utama dalam memerangi COVID-19 di Brazil – dilaporkan kurang berkesan terhadap varian Gamma yang pertama kali dikesan di negara Amerika Selatan, menurut kajian.

Kumpulan penyelidik mendapati, antibodi yang dihasilkan vaksin itu kurang berfungsi terhadap varian daripada strain sebelumnya, sementara Gamma juga berisiko menjangkiti semula mereka yang pernah mempunyai wabak COVID-19.

Kajian mendakwa, kapasiti Gamma untuk mengelakkan tindak balas sistem imun, namun virus berpotensi menjangkiti individu yang sudah divaksinasi, termasuk di kawasan mempunyai kadar vaksinasi yang tinggi.

Dalam kajian itu, penyelidik di Universiti Campinas di Brazil mendedahkan kedua-dua virus Gamma dan varian sebelumnya kepada antibodi dalam plasma darah 53 individu yang divaksinasi dan 21 individu yang sebelumnya pernah dijangkiti wabak.

Dalam kumpulan yang diberi vaksin, 18 orang hanya menerima satu dos CoronaVac – salah satu vaksin utama di Brazil – sementara 20 orang menerima dua dos dan 15 lagi telah divaksin sebagai sebahagian daripada percubaan klinikal Sinovac pada Ogos 2020.

Kajian juga mendapati, Gamma dapat menghindari antibodi hampir semua peserta kajian yang hanya menerima satu dos dan mereka diberi vaksin pada tahun 2020.

Sementara, antibodi daripada pengambilan vaksin terbaharu dilihat berkesan, tetapi kadarnya masih kurang berbanding dengan strain virus sebelumnya.

Kajian yang diterbitkan di Lancet Microbe juga mendapati bahawa antibodi yang dihasilkan oleh jangkitan sebelumnya perlu sembilan kali lebih tinggi untuk mencegah jangkitan Gamma dan varian terdahulu.

Ini bermakna, individu yang kembali pulih akibat COVID-19 berisiko untuk dijangkiti semula. Namun, ujian klinikal menunjukkan vaksin itu efektif untuk mencegah gejala lebih teruk serta kematian.-  Agensi


WHO beri amaran Omicron, Delta cetus ‘tsunami’ kes

GENEVA, 25 Jamadilawal 1443H, Khamis – Pertubuhan Kesihatan Sedunia (WHO) memberi amaran varian Omicron dan Delta boleh menghasilkan ‘tsunami’ kes COVID-19 yang akan memberi tekanan besar pada sistem penjagaan kesihatan.

“Saya sangat bimbang varian Omicron, yang lebih mudah menular (dan) merebak pada masa sama dengan Delta, membawa kepada tsunami kes,” kata Ketua Pengarah WHO, Tedros Adhanom Ghebreyesus pada sidang akhbar dalam talian.

Menurut angka WHO, jumlah kes COVID-19 yang direkodkan di seluruh dunia meningkat sebanyak 11 peratus minggu lepas berbanding minggu sebelumnya, dengan hampir 4.99 juta baharu dilaporkan dari 20 hingga 26 Disember.

Kes baharu di Eropah – yang menyumbang lebih separuh daripada jumlah keseluruhan – meningkat tiga peratus, manakala di Amerika Syarikat (AS) meningkat sebanyak 39 peratus manakala di Afrika sebanyak 7 peratus.

Bimbang dengan peningkatan kes, Tedros berkata, “ia akan memberi tekanan besar kepada pekerja kesihatan dan sistem kesihatan di ambang keruntuhan.”

WHO berkata, dalam laporan epidemiologi mingguannya bahawa ‘keseluruhan risiko berkaitan Omicron ‘kekal sangat tinggi’.

Agensi antarabangsa itu memetik ‘bukti konsisten’ bahawa ia mempunyai kelebihan peningkatan berbanding varian Delta. – Agensi


Kes COVID-19 di India sudah 6.1 juta

NEW DELHI, 10 Safar 1442H, Isnin – Jumlah jangkitan wabak COVID-19 di India mencecah enam juta kes setakat hari ini.

Angka berkenaan menyaingi Amerika Syarikat (AS) yang muncul sebagai negara paling terjejas akibat wabak pandemik itu.

India adalah negara padat di mana, diduduki oleh 1.3 bilion penduduk dan sistem penjagaan kesihatan lemah antara faktor sekitar 90,000 kes baharu dilaporkan setiap hari – tertinggi di dunia.

Kementerian Kesihatan melaporkan sebanyak 82,000 kes baharu pada Isnin, menjadikan jumlah keseluruhan sebanyak 6.1 juta kes.

Jurang perbezaan angka kes dengan AS adalah sebanyak sejuta, di mana AS mencatatkan 7.1 juta jangkitan.

Bagaimanapun, India mempunyai kadar kematian yang jauh lebih rendah daripada negara-negara lain iaitu hampir 100,000 korban, manakala AS mencatatkan sebanyak 205,000 kematian.

Sementara itu, Brazil mencatatkan 140,000 kematian.

Bekas Setiausaha Kesihatan Kebangsaan, Sujatha Rao berkata, negara itu sukar mengawal penularan wabak ketika ini.

Rao berkata, perubahan mungkin hanya dapat dilakukan apabila sekatan ketat dilaksanakan, selain pematuhan langkah-langkah pencegahan seperti pemakaian topeng.

Namun, perintah berkurung tidak mungkin dapat dilakukan setelah dilaksanakan pada Mac lalu, sekali gus memberi kesan buruk kepada ekonomi dan kehidupan berjuta-juta rakyat miskin.

New Delhi bertindak membuka beberapa sekolah dan perkhidmatan kenderaan awam, malah,  pasar dan restoran turut dibenarkan beroperasi dengan langkah-langkah pencegahan.

Bulan ini, Taj Mahal juga telah dibuka kepada para pelancong. -Agensi


67.6 juta kes global, 1.54 juta kematian

WASHINGTON, 22 Rabiulakhir 1442H, Selasa – Jumlah kes wabak COVID-19 di seluruh dunia kini melebihi 67.6 juta jangkitan dengan 1.54 juta kes kematian.

Pada masa sama, lebih 530,000 jangkitan baharu direkodkan dalam tempoh 24 jam.

Statistik Universiti John Hopkins menunjukkan Amerika Syarikat (AS) terus kekal negara paling teruk terjejas dengan merekodkan lebih 15 juta kes setakat ini.

Selain itu negara yang mencatatkan lebih sejuta kes COVID-19 pula ialah Russia (2,466,961), Perancis (2,349,059), Itali (1,742,557), United Kingdom (1,742,524), Sepanyol (1,702,328), Argentina (1,463,110), Colombia (1,371,103) dan Jerman (1,199,783), Mexico (1,175,850).

Sementara itu, Peru (973,912), Turki (860,432), Ukraine (843,898), Afrika Selatan (814,565), Belgium (591,756), Indonesia (581,550), Belanda (573,697), Iraq (566,015), Chile (562,142).

Manakala, Bangladesh (479,743), Filipina (441,399), Kanada (421,721), Pakistan (420,294), Maghribi (381,188), Arab Saudi (358,922), Switzerland (354,306) dan Portugal (325,071).

Terdahulu, Pertubuhan Kesihatan Dunia (WHO) mengakui wabak masih berada pada tahap kecemasan kesihatan awam yang menjadi perhatian antarabangsa (PHEIC).

Pandemik dianggap krisis kesihatan sekali dalam satu abad yang kesannya akan dirasakan selama beberapa dekad akan datang, -Agensi


Zahid Presiden UMNO pertama pecah tradisi hadir ke persidangan DAP

BANGI, 24 Safar 1445H, Ahad – Datuk Seri Ahmad Zahid Hamidi menjadi Presiden UMNO pertama yang memecahkan tradisi, apabila hadir ke Persidangan Kebangsaan DAP 2023 di Putrajaya, hari ini.

Kehadiran Ahmad Zahid yang juga Pengerusi Barisan Nasional (BN) turut melakar sejarah baharu buat DAP, kerana akhirnya menjemput pimpinan bekas seteru politiknya sebagai tetamu kehormat selepas 66 tahun negara merdeka.

Kehadiran Ahmad Zahid ke program DAP itu disambut oleh pemimpin parti berkenaan.

Persidangan itu pertama kali dianjurkan sejak pembentukan Kerajaan Perpaduan antara Pakatan Harapan dan BN (PH-BN) selepas Pilihan Raya Umum ke-15 (PRU15) lalu.

Antara ahli politik lain yang adalah Pengerusi DAP, Lim Guan Eng; Setiausaha Agung, Anthony Loke Siew Fook; Setiausaha Penganjur DAP, Steven Sim Chee Keong; Setiausaha Agung BN, Datuk Seri Zambry Abd Kadir dan Setiausaha Agung UMNO, Datuk Asyraf Wajdi Dusuki.

Selain itu, pimpinan komponen PH iaitu Naib Presiden Parti Keadilan Rakyat, Rafizi Ramli; Menteri Besar Selangor, Datuk Seri Amirudin Shari dan Saraswathy Kandasami turut hadir ke persidangan berkenaan.

Ini termasuk pemimpin daripada Parti Amanah Negara (Amanah) iaitu Presidennya, Datuk Seri Mohamad Sabu dan Timbalannya, Datuk Seri Mujahid Yusof Rawa.

Sebanyak 1,530 wakil cawangan dari seluruh negara dan melibatkan 3,868 perwakilan menghadiri persidangan itu. Jumlah itu penglibatan itu mencatatkan peningkatan berbanding kongres DAP tahun lalu.

4 September lalu, DAP memaklumkan parti itu menjemput BN, UMNO dan MCA pada Persidangan Kebangsaan DAP 2023.

Setiausaha Organisasi Kebangsaan DAP, Steven Sim berkata, turut dijemput adalah parti-parti komponen lain dalam Kerajaan Perpaduan yang mentadbir negara ketika ini.


Bukan saja Raub, hampir seluruh tanah Pahang mungkin diceroboh!

KUALA LUMPUR, 6 Jamadilawal 1442H, Isnin – Penangguhan sebanyak dua kali keputusan kes pencerobohan tanah di Raub, menandakan hanya penubuhan Suruhanjaya Siasatan Diraja (RCI) sahaja yang boleh menjadi penyelesaian isu berkenaan.

Ini kerana, selagi dikendalikan oleh ahli politik mahupun penguatkuasa, tidak mustahil ia menemui jalan buntu.

Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat mengakui pihaknya tidak mengharapkan penyelesaian yang baik jika kes pencerobohan di Pahang masih diurus oleh golongan politik.

Keadaan itu jelas apabila kerajaan negeri gagal menangani 111 pekebun haram di Raub sehingga mereka boleh mencabar notis pengosongan yang dikeluarkan pada Ogos lalu.

“Penguatkuasa kita pula dicabar macam budak-budak oleh kumpulan penceroboh itu, bila mereka dapat menyekat perintah pengosongan.

“Malah, sepatutnya juga kes dah selesai pada 28 Oktober lalu pada perbicaraan pertama, tetapi tangguh 9 Disember dan malangnya ada lagi afidavit masuk sehingga ditangguh kepada Rabu ini,” katanya.

Beliau berkata demikian dalam sidang media penyerahan dua memorandum kepada Yang di-Pertuan Agong bagi memohon campur tangan dan penubuhan RCI di Istana Negara, pagi ini.

Ustaz Masridzi berkata, risikan pihaknya mendapati bahawa isu pencerobohan tanah bukan hanya berlaku di daerah Raub, bahkan hampir seluruh negeri Pahang yang dianggarkan ratusan ribu ekar.

“Ia seolah-olah ada satu gerakan dari bawah ke atas iaitu seperti kartel. Sekarang bukan lagi zaman tingkatkan integriti, tetapi inilah masa kita nak lihat ketelusan dalam ketegasan mempertahankan tanah yang diceroboh.

“Di Perak, dua ekar tanah saja diceroboh seorang veteran tentera sudah dipenjara dua tahun dan didenda sehingga RM50,000.

“Di Pahang, 4,4000 hektar tanah yang diceroboh boleh lagi ‘game’ perundangan. Tak mustahil gelombang seperti ICERD berulang di negeri Pahang,” katanya.

Sebelum ini, Setiausaha Kerajaan Negeri, Datuk Seri Dr Sallehuddin Ishak memaklumkan, kerajaan Pahang kerugian RM30 juta hasil cukai tanah dalam isu pencerobohan tanah untuk penanaman durian secara haram di Raub.

Beliau berkata, nilai kerugian itu berdasarkan kadar terendah pajakan dan cukai tanah untuk tempoh 10 tahun.

Katanya, durian yang dikeluarkan ladang haram jelas tidak memiliki pensijilan myGAP, melanggar peraturan dan menyalahi protokol pengeksportan sekali gus boleh menjejaskan industri durian negara.


Tarikh akhir roboh 13 kediaman milik rakyat Palestin di Silwan tamat

BAITULMAQDIS, 17 Zulkaedah 1442H, Isnin – Tarikh akhir yang ditetapkan oleh rejim pengganas Israel untuk merobohkan rumah milik rakyat Palestin di sebuah kawasan di kejiranan Silwan, Baitulmaqdis Timur, telah tiba, di tengah-tengah protes antarabangsa mengenai dasar pengambilan tanah secara paksa Tel Aviv di wilayah pendudukan.

Agensi berita rasmi Wafa Palestin melaporkan, bahawa tarikh akhir yang diberikan kepada 13 rumah milik keluarga Palestin di kawasan al-Bustan berakhir, semalam.

Rumah-rumah ini adalah antara 98 bangunan yang telah diperintahkan untuk dirobohkan oleh pihak berkuasa Israel.

Awal bulan ini, perbandaran Baitulmaqdis memberitahu keluarga-keluarga yang terjejas untuk memindahkan dan merobohkan rumah mereka sendiri dalam masa 21 hari.

Perbandaran memberi amaran kepada rakyat Palestin bahawa jika mereka gagal melakukannya, mereka sendiri harus menanggung kos perobohan.

Sejak tahun 2005, penduduk al-Bustan telah menerima amaran untuk merobohkan hampir 90 rumah dengan alasan membina tanpa izin, yang memihak kepada organisasi penjajah yang berusaha mengubah tanah itu menjadi taman rekreasi.

Seorang pegawai Palestin mengatakan pihak berkuasa Israel merancang untuk merobohkan 17 rumah Palestin lagi di kawasan Silwan di Baitulmaqdis pada akhir bulan depan.

Menurut NGO Palestin, Grassroots al-Quds, kedua-dua perobohan rumah dan pemindahan paksa yang diperintahkan mahkamah adalah taktik yang digunakan untuk mengusir penduduk Palestin.

Selama bertahun-tahun, Israel sering merobohkan rumah Palestin, dengan menyatakan bahawa struktur tersebut telah dibina tanpa izin, yang hampir mustahil untuk diperoleh.

Rejim Tel Aviv bahkan memerintah pemilik rumah Palestin untuk merobohkan kediaman mereka sendiri atau membayar kos perobohan kepada perbandaran.

Pada masa sama, Israel telah memperluas penempatan haramnya bagi pendatang Israel di wilayah Palestin yang dijajah, yang semuanya tidak sah berdasarkan undang-undang antarabangsa.

Sejak Januari, rejim Israel telah memaksa lebih daripada 20 keluarga Palestin di Baitulmaqdis yang dijajah untuk merobohkan kediaman mereka.

Lebih dari 600,000 orang Israel tinggal di lebih dari 230 penempatan yang dibina sejak penjajahan Israel 1967 di wilayah Palestin di Tebing Barat dan Baitulmaqdis Timur.

Semua penempatan Israel tidak sah berdasarkan undang-undang antarabangsa kerana mereka dibina di tanah yang diduduki.

Majlis Keselamatan PBB telah mengutuk kegiatan penyelesaian Israel di wilayah jajahan dalam beberapa resolusi.

Silwan, tempat tinggal sekitar 33,000 orang Palestin, terletak di luar tembok Kota Tua Baitulmaqdis dan tempat suci.

Pegawai Israel telah memindahkan pelampau Yahudi ke kawasan itu sejak tahun 1980-an, dan pada masa ini beberapa ratus pendatang haram Yahudi tinggal di sana di perkampungan penempatan yang sangat dilindungi.

Ini telah mengakibatkan banyak pelanggaran hak asasi manusia, termasuk pengusiran paksa dan pemindahan penduduk Palestin.

Hartanah Silwan dituntut oleh pelampau Israel yang disokong oleh Ateret Cohanim, sebuah organisasi sayap kanan yang berfungsi untuk memperkuatkan kehadiran Yahudi di Baitulmaqdis. – Agensi


Batal pas lawatan warga asing enggan bayar kos kuarantin

KUALA LUMPUR, 9 Zulhijjah 1441H, Khamis – Jabatan Imigresen Malaysia akan membatalkan Pas Lawatan Jangka Panjang bagi warga asing yang enggan membayar kos kuarantin.

Ketua Pengarahnya, Datuk Khairul Dzaimee Daud berkata, keengganan mereka membayar kos itu akan menjejaskan usaha kerajaan Malaysia untuk mengekang penularan COVID-19.

“Antara jenis pas yang terlibat ialah pas suami atau isteri kepada warganegara, Pas Lawatan Kerja Sementara, Pas Lawatan Ikhtisas, Pas Penggajian (ekspatriat), Pas ‘Malaysia My Second Home’ (MM2H) dan lain- lain kategori,” katanya dalam kenyataan hari ini.

Beliau turut menasihati semua warga asing dan rakyat tempatan mematuhi arahan dan peraturan semasa serta peka dengan pengumuman terkini oleh agensi kerajaan berhubung langkah-langkah pencegahan pandemik COVID-19.

“Mereka akan dikenakan tindakan undang-undang jika ingkar arahan atau gagal mematuhi prosedur operasi standard (SOP) yang telah ditetapkan,” tegasnya.

Berkuat kuasa 24 Julai lepas, kerajaan mewajibkan semua rakyat tempatan yang pulang dari luar negara serta warga asing yang diberi kebenaran memasuki negara ini menjalani kuarantin 14 hari di pusat kuarantin yang ditetapkan serta perlu menanggung kos kuarantin.

Bagi warga asing, mereka dikehendaki menanggung sepenuhnya kos kuarantin berkenaan manakala rakyat tempatan pula perlu membayar kira-kira 44 peratus daripada kos tersebut. – Bernama


MOT keluarkan surat kebenaran baharu di bawah sistem SMILE

PUTRAJAYA, 19 Syawal 1442H, Isnin – Kementerian Pengangkutan (MOT) telah mengeluarkan surat kebenaran baharu bagi membolehkan syarikat berdaftar di bawah Sistem Maklumat Industri Logistik (SMILE) beroperasi semasa fasa pertama sekatan pergerakan penuh.

SMILE adalah sistem yang dkhususkan untuk syarikat dalam sektor logistik dan pengangkutan komersial termasuk udara dan air, perkhidmatan kurier dan gudang, semasa tempoh Perintah Kawalan Pergerakan (PKP).

Sementara itu, MOT berkata, hanya dua individu termasuk pemandu dibenarkan berada dalam sesebuah kenderaan persendirian pada satu-satu masa.

Bagaimanapun, tiga individu termasuk pemandu dibenarkan di dalam sesebuah kenderaan sekiranya ada kecemasan atau lawatan ke hospital yang mempunyai surat doktor atau vaksinasi yang disahkan dengan MySejahtera, atau atas faktor keselamatan, kata kementerian itu dalam kenyataan hari ini.

Peraturan sama terpakai bagi teksi dan kenderaan e-panggilan, dan penumpang mesti duduk di belakang.

Untuk pengangkutan awam, MOT berkata, semua operator pengangkutan awam darat dan laut dibenarkan beroperasi pada kadar 50 peratus kapasiti penumpang.

Bagaimanapun, penumpang penerbangan dikecualikan daripada syarat ini berikutan jumlah penumpang yang sudah rendah.

“Semua operator dibenar menentukan kekerapan perkhidmatan optimum masing-masing bagi mengelakkan kesesakan di terminal, platform dan stesen, selain memastikan pematuhan penuh prosedur operasi standard Majlis Keselamatan Negara dan Kementerian Kesihatan,” katanya.

MOT berkata, bagi sektor logistik, semua syarikat logistik yang berkaitan pengangkutan darat, laut dan udara serta pengendalian barangan termasuk perniagaan e-dagang, juga dibenarkan beroperasi secara optimum.

Bengkel kenderaan dan kedai tayar juga dibenarkan beroperasi, kata MOT. -Bernama


Bersatu, PAS kukuh kerjasama hadapi PRU15

KUALA LUMPUR, 17 Syaaban 1442H, Rabu – Bersatu dan PAS akan terus mengukuhkan kerjasama dalam Perikatan Nasional (PN), bagi menghadapi Pilihan Raya Umum ke-15 (PRU15) dan menolak bentuk ‘penjajaran baharu’ untuk menubuhkan kerajaan pasca PRU15.

Setiausaha Agung Bersatu, Datuk Seri Hamzah Zainudin dan Setiausaha Agung PAS, Datuk Seri Takiyuddin Hassan dalam kenyataan bersama hari ini memaklumkan, perkara itu antara yang dipersetujui dalam pertemuan antara kepimpinan tertinggi kedua-dua parti itu semalam, bertujuan merangka hala tuju kerjasama dalam PN.

“Bersatu dan PAS bertegas menolak sebarang bentuk ‘penjajaran baharu’ untuk menubuhkan kerajaan pasca PRU15, terutama yang melibatkan PH dan sekutunya.

“Bersatu dan PAS, selaku antara parti pengasas utama PN, akan menubuhkan satu Jawatankuasa Permesyuaratan di peringkat pusat, bagi merangka strategi dan hala tuju parti khusus bagi menghadapi PRU-15, termasuk rundingan pengagihan kerusi,” menurut kenyataan itu.

Kenyataan itu menyatakan, segala keputusan yang dicapai jawatankuasa itu akan dibawa ke Mesyuarat Majlis Tertinggi PN, untuk dimuktamadkan secara kolektif dalam kalangan parti-parti komponen.

Kenyataan itu juga menyebut bahawa pertemuan Presiden Bersatu, Tan Sri Muhyiddin Yassin dan Presiden PAS, Datuk Seri Abdul Hadi Awang semalam, turut bersetuju menolak sebarang usaha merungkai perpaduan yang sedia terjalin, dan sebarang percubaan menggugat kerajaan PN yang dibina bersama. – Bernama


Rasuah: Isa Samad dihukum penjara 54 tahun, denda RM15.45 juta

KUALA LUMPUR, 21 Jamadilakhir 1442H, Rabu – Mahkamah Tinggi di sini hari ini menjatuhkan hukuman penjara berjumlah 54 tahun dan denda RM15.45 juta terhadap bekas Pengerusi Felda Tan Sri Mohd Isa Abdul Samad selepas mendapati dia bersalah atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.

Bagaimanapun, Mohd Isa, 71, hanya perlu menjalani hukuman penjara selama enam tahun setelah Hakim Mohd Nazlan Mohd Ghazali memerintahkan kesemua hukuman penjara itu berjalan serentak.

Bekas menteri besar Negeri Sembilan itu dijatuhi hukuman penjara enam tahun bagi setiap pertuduhan dihadapinya dan mahkamah turut memerintahkan tertuduh dipenjara 18 tahun jika gagal membayar denda berkenaan.

Hakim Mohd Nazlan ketika membuat keputusan itu berkata hukuman dijatuhkan adalah bagi memberi peluang kepada pesalah melakukan pemulihan dan juga pengajaran untuk tertuduh dan orang lain supaya tidak melakukan kesalahan serupa.

“Mahkamah mengambil maklum latar belakang tertuduh dan rekod pentadbiran serta penglibatannya dalam politik negara di mana tertuduh telah berkhidmat sebagai menteri besar selama dua dekad dan juga sebagai menteri kabinet.

“Kesalahan berkaitan rasuah adalah serius yang mengugat ekonomi negara dan merupakan barah yang menjejaskan sistem demokrasi negara.

“Oleh itu, mahkamah menjatuhkan hukuman penjara enam tahun bagi setiap pertuduhan dihadapi tertuduh dan memerintahkan hukuman berjalan serentak.

“Mahkamah juga mengenakan denda lima kali jumlah suapan bagi setiap pertuduhan yang kesemuanya berjumlah RM15.45 juta dan sekiranya gagal membayar denda dikenakan penjara dua tahun bagi setiap pertuduhan,” kata hakim itu. – Bernama


UMNO perlu buat EGM jika sokong PH

BANGI, 27 Rabiulakhir 1444H, Selasa – Mesyuarat Agung Luar Biasa (EGM) perlu diadakan sekiranya UMNO mahu menyokong Pakatan Harapan (PH) untuk menubuhkan Kerajaan Persekutuan.

Ahli Parlimen Jelebu, Datuk Seri Jalaluddin Alias berkata, perubahan pendirian UMNO – yang pernah membuat ketetapan untuk tidak bekerjasama dengan PH – tidak boleh dilakukan oleh individu sebaliknya kesepakatan parti secara keseluruhannya.

“Saya harus dengar keputusan yang diambil kepimpinan parti hari ini. Sebagai Ahli Parlimen saya akan lihat dulu keputusan kerana kita tidak pernah buat sebarang keputusan untuk bersama (sokong) PH .

“Saya masih lagi berpegang dengan keputusan yang dibuat UMNO, yakni tidak akan bekerjasama dengan PH.

“Kalau nak kerjasama dengan PH parti perlu panggil EGM (Mesyuarat Agung Luar Biasa) tidak boleh diputuskan sesiapa sahaja sebab ia sudah diputuskan sebelum ini,” katanya seperti dipetik media tempatan, hari ini.

Beliau turut menegaskan tidak akan berganjak daripada ketetapan yang diputuskan parti sebelum ini dan jika ada ketetapan baru ia mesti senada dengan semua ahli Parlimen.

“Saya tetap dengan keputusan saya bertanding di atas tiket BN.

“Malah parti sudah buat keputusan sebelum ini, kalau ada keputusan selain itu maka perlu ada ketetapan baru yang dipersetujui semua ahli Parlimen,” tegasnya.

Ketika ini, sedang berlangsung Mesyuarat Dewan Tertinggi Barisan Nasional (BN) melibatkan pimpinan utama gabungan itu di Menara Dato’ Onn, Pusat Dagangan Dunia (WTC).

BN memaklumkan bahawa mesyuarat berkenaan dipengerusikan oleh Presiden UMNO, Datuk Seri Ahmad Zahid Hamidi.

Difahamkan pertemuan tersebut adalah bagi memuktamadkan kerjasama PH dan BN dalam membentuk Kerajaan Persekutuan.


Kerajaan cadang perluas kemudahan BDR bergaji penuh

PUTRAJAYA, 24 Rejab 1442H, Isnin – Kementerian Sumber Manusia dan Jabatan Perkhidmatan Awam diminta untuk melihat kaedah bagi memudahkan wanita yang menjaga ahli keluarga berumur dan sakit untuk bekerja dari rumah (BDR), dengan gaji penuh, kata Perdana Menteri, Tan Sri Muhyiddin Yassin.

Katanya, kemudahan bekerja dari rumah juga harus diberikan kepada lelaki supaya mereka dapat membantu isteri menjaga bayi yang baru dilahirkan.

Selain itu, beliau turut meminta kementerian untuk melihat sama ada kemudahan bekerja dari rumah dapat diperluas kepada lelaki dan wanita yang pasangannya meninggal dunia untuk membolehkan mereka menguruskan masalah yang biasanya memakan waktu lama.

“Inisiatif ini adalah untuk mendorong tanggungjawab bersama, untuk membenarkan wanita terus berkhidmat dan untuk membantu meningkatkan produktiviti kerja.

“Pada masa sama, persekitaran kerja yang aman, termasuk langkah-langkah pencegahan terhadap gangguan seksual harus diwujudkan agar wanita dapat terus memainkan peranan mereka dalam pembangunan negara,” kata Perdana Menteri dalam ucapannya sempena Hari Wanita 2021.

Muhyiddin juga menegaskan bahawa penting bagi tempat kerja untuk memastikan semua aspek perancangan, pelaksanaan, pemantauan dan penilaian program menggunakan analisis jantina melalui bajet yang mengikut keperluan perempuan dan lelaki.

Beliau mengatakan dalam menyusun rancangan pemulihan pasca-COVID-19 untuk negara ini, kerajaan memastikan bahawa wanita akan mendapat manfaat langsung dari inisiatif rangsangan ekonominya termasuk Prihatin, Penjana, Permai dan Belanjawan 2021.

Sebagai tambahan kepada insentif yang ada, kerajaan sedang menyiapkan MyKasih Kapital, sebuah inisiatif untuk menyuntik modal e-perniagaan atau dropship dengan modal maksimum RM1,000 kepada sekurang-kurangnya 2,000 penerima yang layak, katanya.

“Kerajaan juga akan menubuhkan Skuad Waja, yang akan memberikan dukungan psiko-sosial dan untuk meningkatkan kesedaran mengenai jenayah sehingga keganasan terhadap wanita dapat dihentikan. Pasukan ini juga akan membantu mendidik wanita mengenai hak-hak mereka,” kata Muhyiddin.


PH teruskan usaha iktiraf UEC jika menang PRU15

BANGI, 8 Rabiulakhir 1444H, Khamis – Pakatan Harapan (PH) mahu meneruskan usaha mengiktiraf Sijil Peperiksaan Bersepadu (UEC) dan ianya dimasukkan dalam manifesto bagi Pilihan Raya Umum ke-15 (PRU15).

Sebelum ini, pengiktirafan UEC – yang ditentang hebat dan menimbulkan kontroversi – pernah menjadi salah satu manifesto PH dalam PRU14.

Jika memenangi PRU15 ini, PH berkata, mereka akan meneruskan usaha mengiktiraf UEC sebagai syarat am kelayakan untuk memasuki institusi pengajian tinggi awam (IPTA).

Dengan syarat pemohon memiliki kepujian dalam mata pelajaran bahasa Melayu di peringkat Sijil Pelajaran Malaysia (SPM).

“Untuk tujuan ini, UEC akan dinilai agar setaraf dengan syarat am kelayakan sedia ada untuk kemasukan ke IPTA,” kata PH dalam manifesto yang disiarkan di laman web rasmi mereka.

UEC mendapat bantahan rakyat Malaysia kerana ia bertentangan dengan perkara 152 Perlembagaan Persekutuan, Akta 556 Pendidikan Negara dan Dasar Bahasa Kebangsaan.

Pejuang pendidikan dan NGO sebelum ini menegaskan bahawa UEC membawa silibus yang menyeleweng dari luar negara dan tidak mengguna Bahasa Kebangsaan sebagai bahasa pengantar pendidikan.

Selain mengiktiraf UEC, PH juga dalam manifestonya mahu peruntukan yang adil diberikan kepada sekolah-sekolah di seluruh negara.

“Untuk membantu setiap golongan yang mempunyai keperluan yang berbeza, peruntukan yang adil akan disalurkan kepada semua sekolah.

“Ini termasuk Sekolah Kebangsaan, Sekolah Jenis Kebangsaan Cina (SJKC), Sekolah Jenis Kebangsaan Tamil (SJKT), Sekolah Berasrama Penuh, Maktab Rendah Sains MARA, Sekolah Agama Bantuan Kerajaan, Sekolah Mubaligh, Sekolah Tahfiz, Sekolah Agama Rakyat dan Sekolah Agama Persendirian, Sekolah Pondok yang berdaftar, Sekolah Menengah Jenis Kebangsaan, dan Sekolah Menengah Persendirian Cina (SMPC),” katanya.

Terdahulu, PH memberi jaminan manifesto ‘10 Tawaran Harapan’ yang ditawarkan kepada lebih 21 juta pengundi pada PRU15 adalah realistik dan mampu ditunaikan.

Ia menawarkan penyelesaian kepada isu kos sara hidup, memerangi rasuah, mengukuhkan institusi demokrasi, memperkasa peluang ekonomi belia dengan menerokai sektor manusiawi serta menyelamatkan generasi tercicir dalam pendidikan.

Membina ketahanan bencana dan mantapkan perlindungan, menangani isu doktor kontrak dan menjamin kebajikan penjawat kesihatan, selain menghapuskan isu ketaksamaan gender dan memperkasa sosio ekonomi wanita.

Selain itu, PH juga mahu memperkasa wilayah Sabah dan Sarawak, meningkatkan daya saing setiap rakyat Malaysia serta memelihara khazanah alam demi anak cucu kita.

Pengerusi PH, Datuk Seri Anwar Ibrahim berkata, manifesto kali ini mampu dilaksanakan sebaiknya tanpa memberi alasan ia bukan kitab suci seperti mana yang diungkap kepimpinan Tun Dr Mahathir Mohamad sebelum ini.


Polemik kerajaan Perak, lantikan MB Selangor selesai: Anwar

KLANG, 1 Safar 1445H, Jumaat – Perdana Menteri, Datuk Seri Anwar Ibrahim memberi gambaran polemik berkaitan Kerajaan Perak telah selesai dan isu pelantikan Menteri Besar Selangor juga sudah dimuktamad.

“Kerajaan Perak ‘settled’ (selesai). Kerajaan Selangor pun ‘settled’ (selesai),” katanya ringkas selepas menunaikan solat Jumaat di Masjid Jamek Ar-Rahimiah, hari ini.

Terdahulu, Menteri Besar Perak, Datuk Seri Saarani Mohamad dilaporkan mengakui terdapat gerakan untuk menumbangkan kerajaan negeri di bawah pentadbiran kerajaan di antara Barisan Nasional (BN) dan Pakatan Harapan (PH).

Saarani berkata, khabar angin mengenai gerakan menjatuhkan, seterusnya menukar pentadbiran kerajaan yang tersebar sejak beberapa bulan lalu, wujud dan bukan sekadar cakap-cakap kosong.

“Dalam pengetahuan kita, memang ada gerakan itu, bukan setakat mereka sekadar mengeluarkan kenyataan akhbar.

“Nampaknya mereka tak berpuas hati dengan keputusan PRN (Pilihan Raya Negeri) sebab dia mengharapkan jika Perikatan Nasional (PN) dapat merampas enam negeri bermakna dia nak gambarkan satu gelombang baru penolakan rakyat terhadap Kerajaan Perpaduan, tetapi itu tak berlaku,” katanya.

Menerusi maklumat diperolehinya, Saadani berkata, gerakan itu didakwa masih berusaha memujuk, sekurang-kurangnya empat Ahli Dewan Undangan Negeri (ADUN) kerajaan untuk menyokong PN sebagai pembangkang bagi memperolehi majoriti mudah membentuk kerajaan negeri.

Sementara itu, mengulas mengenai perkembangan pelantikan Menteri Besar Selangor, wujud spekulasi bahawa Datuk Seri Amirudin Shari tidak akan dilantik ke jawatan Menteri Besar bagi penggal kedua.

Ianya didakwa kerana PH gagal memperoleh majoriti dua pertiga pada pilihan raya negeri (PRN), baru-baru ini.

Amirudin yang juga Pengerusi PH Selangor itu didakwa gagal mendapat sokongan pengundi Melayu, biarpun berjaya mempertahan kerusi Dewan Undangan Negeri (DUN) Sungai Tua.

Kerajaan campuran memenangi 34 kerusi DUN Selangor pada PRN Sabtu lalu, manakala PN memperoleh 22 kerusi.


Jangan terpengaruh ajaran sesat

BANGI, 22 Muharram 1443H, Selasa – Umat Islam dinasihatkan untuk tidak mudah terpedaya dan terpengaruh dengan sebarang ajaran sesat di negara ini.

Ini susulan pendedahan doktrin fahaman ajaran Perjalanan Mimpi Yang Terakhir (PMYT), dibawa seorang wanita berusia 39 tahun dengan menggunakan gelaran Sittah Annur.

Media tempatan sebelum ini melaporkan, wanita itu mendakwa kononnya akan berlaku Perang Dunia Ketiga bermula di Sabah dan memimpin pasukannya bagi mencari Imam Mahdi untuk melawan musuh.

Individu berasal dari Kelantan dan menetap di Shah Alam itu dikesan sejak enam bulan lalu menggunakan media sosial seperti Facebook, YouTube dan Telegram untuk berkongsi pelbagai dakwaan dan ramalan pelik.

Selain bercerita mengenai peperangan itu, Sittah Annur turut mendakwa dirinya beryaqazah dengan malaikat dan bertemu secara jaga (sedar) dengan Nabi Muhammad ﷺ serta merangka pelan keluar bersama pengikutnya jika peperangan berlaku.

Sumber keselamatan sebelum ini mendedahkan kumpulan PMYT pimpinan wanita itu kini diikuti sehingga 3,000 pengikut – yang bukan sahaja terdiri daripada orang kebanyakan sebaliknya ada golongan profesional seperti doktor, jurutera, pensyarah dan guru.

Susulan itu, Pengerusi Pertubuhan Kebajikan Amal Sejagat Malaysia (Amal Sejagat), Izzat Johari meminta umat Islam berwaspada dengan gerakan berkenaan.

“Berhati-hati dengan gerakan mimpi ini.

“Jangan terperdaya dan mudah terpengaruh,” katanya dalam kenyataan di akaun Facebook hari ini.

Pada masa sama, beliau memohon Menteri di Jabatan Perdana Menteri (Hal Ehwal Agama) bertindak segera berhubung isu itu.

Tindakan tersebut penting bagi mengelakkan lebih ramai lagi terpesong malah terikut dengan gerakan berkenaan.

Terbaharu, Menteri Agama, Senator Idris Ahmad berkata, isu ajaran sesat memang sudah ada dalam seksyen tertentu untuk penyelidikan bagi menanganinya.

“Saya pasti perkara berkaitan ajaran sesat kita tidak kompromi.

“Kita kena selamatkan akidah orang. Pendekatan kita adalah untuk kita nak selamatkan mereka (pengikut ajaran sesat), kaunseling mereka,” katanya.


61,773 warga asing belum buat saringan COVID-19

KUALA LUMPUR, 9 Jamadilakhir 1442H, Jumaat – Sebanyak 36,089 pekerja warga asing dilaporkan sudah membuat saringan COVID-19 setakat 14 Januari lalu.

Namun, masih berbaki 61,773 belum membuat saringan – daripada jumlah keseluruhan 97,862 – dikenal pasti menerusi Task Force Program Saringan Kesihatan (TF-PSKC-19).

Jabatan Tenaga Kerja Semenanjung Malaysia (JTKSM) berkata, kerajaan memutuskan majikan yang menggajikan pekerja asing hendaklah memastikan mereka menjalani ujian saringan bermula dari 1 Disember tahun lalu.

Bagi majikan yang masih belum menjalankan ujian saringan COVID-19 kepada pekerja asing ketika pemeriksaan dijalankan, mereka akan diberikan Notis Saringan COVID-19 KSM bagi menjalani ujian itu.

Justeru, untuk memastikan majikan mematuhi arahan, Kementerian Sumber Manusia menubuhkan TF-PSKC-19 membabitkan tiga agensi dan jabatan iaitu JTKSM, Pertubuhan Keselamatan Sosial Pekerja (Perkeso) dan Jabatan Keselamatan dan Kesihatan Pekerjaan (JKKP).

“TF-PSKC-19 ini melaksanakan lawatan pengesanan terhadap majikan yang gagal memastikan pekerja asingnya menjalani ujian saringan kesihatan COVID-19,” katanya seperti dilapor Harian Metro.

Hari ini, 3,631 kes baharu direkodkan dengan 18 kematian, jumlah korban tertinggi dilaporkan dalam sehari.

Perkembangan terbaharu ini menjadikan kes kematian akibat pandemik maut itu sehingga kini ialah 660, sementara kumulatif kes baharu 176,180 dengan kes aktif 42,814.


UAE bakal sertai inisiatif dana Arab Saudi-Perancis bantu Lubnan

PARIS, 10 Jamadilakhir 1443H, Khamis – Seorang diplomat tertinggi Perancis berkata, Emiriah Arab Bersatu (UAE) akan menyertai inisiatif dana bersama Arab Saudi-Perancis untuk diberikan kepada Lubnan, lapor Reuters.

Menurut laporan itu, Menteri Luar Perancis, Jean-Yves Le Drian berkata, UAE akan menyertai dana Arab Saudi-Perancis yang bertujuan memberi sokongan kepada rakyat Lubnan.

Disember lalu, Presiden Emmanuel Macron mengumumkan inisiatif Arab Saudi-Perancis untuk menyelesaikan krisis diplomatik dengan Lubnan semasa lawatannya ke Riyadh.

“Lawatan Presiden Macron membolehkan Teluk (negara Arab) memperbaharui hubungan, yang menyaksikan (penciptaan) dana bersama Franco-Saudi untuk menyokong Lubnan, yang akan dibantu esok, atau lusa, dengan  sumbangan daripada Emiriah Arab Bersatu,” Le Drian memberitahu sidang Parlimen.

Pada 2018, UAE mendermakan angkatan bersenjata Lubnan dengan bantuan sebanyak AS$200 juta untuk membantu ‘menstabilkan’ negara.

Dengan pembinaan dana ini, Perancis dan Arab Saudi berhasrat untuk memusnahkan pengaruh kuat Hezbollah yang disokong Iran di negara itu. – Agensi


PRK Slim medan cari titik persamaan BN, PAS, Bersatu

TANJUNG MALIM, 19 Zulhijjah 1441H, Ahad – Pilihan Raya Kecil (PRK) Dewan Undangan Negeri (DUN) Slim pada akhir bulan ini perlu dijadikan sebagai medan untuk mencari titik persamaan dan kesepakatan antara Barisan Nasional (BN), PAS serta Bersatu, kata Pengerusi BN Datuk Seri Dr Ahmad Zahid Hamidi.

Beliau berkata kesepakatan BN menerusi UMNO bersama PAS dalam Muafakat Nasional terbukti menerusi beberapa PRK sebelum ini, manakala kerjasama dengan Bersatu sebagai gabungan dalam Perikatan Nasional telah diterjemahkan buat julung kalinya semasa PRK DUN Chini, bulan lepas.

“Ada hikmahnya PRK ini. Titik persamaan akan menjadi keutamaan atau kebersamaan untuk menentukan kerjasama selama ini,” katanya ketika berucap pada majlis pelancaran Jentera BN PRK Slim dan Penyerahan Bahagian Angkat di Dewan Felda Jaya, Trolak di sini, hari ini.

Ahmad Zahid yang juga presiden UMNO berkata PRK Slim tidak boleh dilihat dalam skop yang kecil, sebaliknya sebarang keputusan pada PRK itu 29 Ogos ini akan menjadi petunjuk sekiranya Pilihan Raya Umum ke-15 (PRU15) akan diadakan dalam masa terdekat.

Beliau juga optimis calon BN yang akan diumumkan pada 12 Ogos ini bakal mempertahankan kerusi DUN Slim dengan adanya sokongan daripada pengundi PAS dan Bersatu yang sebelum ini menyokong wakil parti masing-masing semasa PRU14.

“(DUN) Slim ada 13 Pusat Daerah Mengundi (PDM), semasa PRU14, enam kita kalah kerana ketika itu pertandingan tiga penjuru menentang PAS dan Bersatu. Tapi dengan kerjasama sekarang, kita (yakin) bukan setakat menang (PRK) tapi akan rampas semula enam PDM yang kita kalah,” katanya.

Ahmad Zahid juga meminta kerajaan negeri dan Persekutuan supaya mengatasi serta menyelesaikan sebarang masalah yang dihadapi oleh penduduk di Slim bagi memastikan kepuasan hati para pengundi di DUN tersebut.

Bagaimanapun, beliau mengingatkan supaya tiada jentera atau kemudahan kerajaan yang digunakan sepanjang tempoh kempen PRK itu yang akan bermula selepas penamaan calon pada 15 Ogos ini bagi mengelak ia dijadikan isu oleh segelintir pihak.

“Saya nasihatkan….(anggota) jentera (pilihan raya) yang datang …hormat budaya setempat, nilai tradisi yang bersopan santun. Kita mahu yakinkan pengundi Slim …pembangunan akan terus berjalan,” katanya.

Bercakap kepada pemberita kemudiannya, Ahmad Zahid berkata BN tidak boleh terlalu selesa dengan keputusan PRU14 di DUN tersebut sebaliknya perlu berusaha untuk memastikan kerusi DUN Slim dapat dikekalkan selain berlapang dada menentang mana-mana calon sama ada daripada parti atau atas tiket Bebas.

PRK DUN Slim akan diadakan berikutan kematian penyandangnya Datuk Mohd Khusairi Abdul Talib, 59, pada 15 Julai lepas yang semasa PRU14 menang dengan majoriti 2,183 undi menewaskan calon Bersatu yang bertanding atas tiket PKR, Mohd Amran Ibrahim dan calon PAS, Muhammad Zulfadli Zainal.

Perak mempunyai 59 kerusi DUN dan daripada jumlah itu 32 membentuk Perikatan Nasional terdiri daripada 25 BN yang kesemuanya UMNO, Bersatu (empat), PAS (tiga) manakala DAP (16), Amanah (lima), PKR (tiga), Bebas (dua) serta Gerakan (satu). – Bernama


Dong Zong bukan saja tak adil pada sistem pendidikan negara, tapi juga bangsa Cina

Oleh Ainul Illia Meor Suzurudin

BANGI, 12 Safar 1443H, Ahad – Persekutuan Persatuan-Persatuan Lembaga Pengurus Sekolah Cina Malaysia (Dong Zong) bukan sahaja tidak berlaku adil kepada sistem pendidikan negara, tetapi juga kepada bangsa mereka sendiri.

Ini susulan ‘kedegilan’ pertubuhan itu yang pernah menolak tawaran kerajaan untuk bersama dalam sistem pendidikan kebangsaan bagi menukar Sekolah Persendirian Cina kepada Sekolah Jenis Kebangsaan Cina (SJKC), dengan menggunakan bahasa Melayu sebagai bahasa pengantar.

Pertubuhan ini memilih untuk bersendirian, mahu mewujudkan kurikulum sendiri serta menentukan operasi sekolahnya sendiri selain menggunakan bahasa Cina sebagai bahasa pengantarnya.

Ini bermakna dari awal lagi, Sekolah Persendirian Cina ini memilih untuk berpisah daripada sistem pendidikan kebangsaan, maka inilah akibatnya, kata  penganalisis politik, Prof Dr Ridhuan Tee Abdullah.

“Tetapi kita cukup hairan kenapa dan mengapa setelah sekian lama, selepas 64 tahun merdeka, sepatutnya tak perlu lah nak ‘demand’, tuntut macam-macam.

“Saban tahun, mereka desak, ugut kerajaan, bukan sahaja tuntut iktiraf Sijil Peperiksaan Bersepadu (UEC), tetapi juga minta beri ruang sama seperti sijil lain dalam aliran kebangsaan.

“Pertubuhan ini bukan sahaja tidak berlaku adil, tetapi juga tidak berlaku adil kepada pelajar mereka sendiri. Sudah lah mereka terpisah daripada sistem pendidikan negara, mereka menuntut masuk universiti awam, pentadbiran awam sama seperti yang lain. Ini masalah,” katanya.

Beliau berkata demikian dalam Pidato Pertiwi bertajuk ‘UEC Barah Perpaduan’ yang disiarkan TV Pertiwi, malam tadi.

Mengulas lanjut, Prof Ridhuan Tee berkata, lebih menghairankan adalah sikap kerajaan yang masih mahu melayani tuntutan pertubuhan rasis ini.

“Abang kepada sekolah persendirian Cina, contohnya Kolej Universiti Han Chiang, Kolej Universiti New Era yang menggunakan bahasa Cina sebagai bahasa pengantar, hari ini turut diiktiraf sebagai kolej universiti.

“Kita tak faham kenapa dan mengapa pihak kerajaan, terus benarkan sekolah ini beroperasi mengikut acuan dia sendiri.

“Tidak ada dalam sejarah dunia, NGO yang mendirikan sekolah, mereka yang mengelola sistem pendidikan, mereka yang merangka kurikulum dan syarat-syarat kerajaan pun mereka tak patuhi. Terutama berkaitan silibus bahasa Melayu dan Sejarah. Sudahlah tidak mahu serta, malah hari ni tahu demand pula,” katanya.

Bahkan, Prof Ridhuan Tee berkata, jika tidak dipenuhi segala tuntutan pertubuhan itu, mereka akan mula mengugut dan mendesak pelbagai perkara pada kerajaan.

Desakan ini juga membuatkan pemimpin kerajaan mudah ‘lemah’ kerana bimbang akan kehilangan sokongan kaum Cina.

“Nampak tak betapa licik mereka ini. Mereka akan menarik sokongan. Ugutan begini selalu dikemukakan sehingga kita menjadi lemah mengikut kehendak mereka.

“Walhal dulu Akta Pendidikan memberi kuasa besar kepada menteri untuk hapuskan sekolah vernakular, akta ini daripada dulu ditentang oleh pertubuhan rasis ini.

“Pada 1996, akta ini diubah, menteri pendidikan dah tiada kuasa untuk hapuskan sekolah vernakular ini. Hanya menegaskan tentang bahasa Melayu sebagai bahasa pengantar, itu pun ditolak pertubuhan rasis ini. Sehingga hari ini kita terus bermain tarik tali,” katanya.

Beliau berkata, sekiranya kerajaan tunduk kepada tuntutan pertubuhan rasis tersebut, maka ia merupakan salah satu malapetaka besar dalam hidup bernegara.

“Saya menyeru kerajaan jika kita berpegang pada semangat Keluarga Malaysia  ia bukan membawa makna hak sama rata dan sama rasa, tetapi meletakkan sesuatu perkara pada tempatnya dengan berpaksikan Perlembagaan dan Rukun Negara,” katanya.

Pautan Pidato Pertiwi;


Jemaah yang masih keliru dan tak sempat kursus akan dibimbing

MADINAH, 3 Zulkaedah 1443H, Jumaat – Jemaah yang masih keliru dengan ibadah haji dan penerima tawaran saat akhir, tanpa sempat menghadiri kursus persediaan, tidak perlu gusar kerana akan tetap dibimbing dengan baik.

Pembimbing Ibadat Haji Tanah Suci (PIHTAS) Ustaz Mohd Hishamuddin Mansor berkata pihaknya akan cuba mengajar secara persendirian serta menyediakan nota sebagai rujukan jemaah haji.

Katanya, pembimbing haji di Madinah dan Makkah bukan sahaja dalam kalangan ustaz tetapi juga ustazah kerana pelbagai persoalan tentang wanita dan ibadah akan berbangkit serta memerlukan jawapan yang tepat.

“Ada juga yang akan datang secara persendirian…mungkin ada juga yang belum memahami sepenuhnya cara melaksanakan ibadah haji kerana tidak menghadiri kursus haji di tanah air, itu pun kami akan bantu dari awal sampai akhir.

Kalau mereka perlukan nota pun kami akan sediakan…biar mereka puas hati,” katanya ketika ditemui pemberita di Hotel Anwar Al Madinah Movenpick.

Mohd Hishamuddin berkata bagi memastikan jemaah Malaysia memperoleh haji mabrur, pihaknya turut membuat post-mortem agar tidak ada perkara wajib yang tertinggal dan jemaah tidak melakukan larangan sepertimana yang telah ditetapkan dalam ibadah itu.

“Kalau mereka hendak balik ke Malaysia nanti pun kami akan adakan post-mortem…ada sesi menyemak senarai semak ibadat haji yang disedaikan sebelum itu untuk pastikan jemaah pulang ke tanah air dalam keadaan hati lega dapat selesaikan haji dengan sempurna,” katanya.

Selain itu, beliau yang mempunyai pengalaman luas dalam mengendalikan emosi serta keraguan jemaah haji berkata pembimbing bukan sahaja perlu menjawap persoalan agama tetapi juga perlu bijak memujuk mereka yang mula berasa tidak selesa dengan keadaan semasa.

Katanya, dalam tempoh lebih 40 hari di Madinah dan Makkah, jemaah haji bukan sahaja akan diuji dengan perasaan rindu pada kampung halaman, tetapi juga cabaran cuaca panas dan kepadatan yang mencecah sejuta orang dalam satu masa.

Dilaporkan seramai 340 petugas berpengalaman TH akan bertugas sepanjang musim haji kali ini, bagi menyantuni kira-kira 14,306 jemaah.

Sementara itu, menurut Mohd Hishamuddin, jemaah haji Malaysia yang bakal tiba esok ke Madinah akan dibawa ke Masjid Nabawi serta melawat beberapa lokasi bersejarah.

Antaranya Masjid Quba iaitu masjid pertama yang didirikan Nabi Muhammad SAW serta Bukit Pemanah dan Bukit Uhud iaitu lokasi peperangan Uhud pada 7 Syawal Tahun 3 Hijrah yang mengorbankan 70 tentera Islam. – Bernama


Kazakhstan isytihar darurat dua minggu di Almaty, Mangistau

ALMATY, 2 Jamadilakhir 1443H, Rabu – Presiden Kazakhstan, Kassym-Jomart Tokayvev mengisytiharkan darurat selama dua minggu di bandar terbesar, Almaty dan wilayah barat Mangistau.

Darurat dilaksanakan selama dua minggu bermula hari ini sehingga 19 Januari depan.

Langkah itu termasuk perintah berkurung bermula 11 malam hingga 7 pagi, sekatan pergerakan, dan larangan perhimpunan besar-besaran.

Sejak semalam, Almaty berada dalam keadaan huru-hara, memaksa polis melepaskan gas pemedih mata dan bom tangan untuk meredakan kekacauan, selepas rakyat memprotes kenaikan harga tempatan bagi Gas Petroleum Cecair (LPG).

Kira-kira 5,000 penduduk menyertai perarakan membantah isu harga minyak – sehingga demonstrasi menjadi di luar kawalan.

Menurut wartawan AFP, polis mula melepaskan tembakan selepas peserta perhimpunan enggan beredar.

Tokayev, menerusi Twitter berkata, pihak berkuasa sudah mengambil keputusan untuk mengurangkan harga LPG di wilayah barat, Mangistau bagi mewujudkan kestabilan di dalam negara.

Beberapa jam sebelum itu Tokayev menerusi video di Facebook yang dimuat naik oleh Setiausaha Akhbarnya, Berik Uali meminta rakyat negara itu supaya bertenang. – Agensi


Gelombang PN di Kedah petanda rakyat tolak politik keji PH

BANGI, 26 Muharam 1445H, Ahad – Kemenangan besar Perikatan Nasional (PN) di Kedah adalah suatu referendum daripada rakyat kepada kerajaan campuran Pakatan Harapan (PH) dan Barisan Nasional (BN) yang sedang berkuasa di Putrajaya.

Pesuruhjaya PAS Kedah, Datuk Ahmad Yahaya berkata, ini adalah mesej jelas rakyat menolak politik keji dimainkan PH termasuk agenda pembunuhan karakter dan tekanan politik terhadap Datuk Seri Muhammad Sanusi Md Nor.

Justeru, prinsip federalisme perlu kembali diangkat dengan wacana yang matang dan benar mengikut peruntukan termaktub dalam Perlembagaan Persekutuan.

“Adalah sangat tidak wajar penindasan terhadap kerajaan negeri dilakukan hanya kerana perbezaan warna atau ideologi parti,” katanya dalam kenyataan hari ini.

Beliau turut menyatakan keyakinan bahawa PN kini menjadi teraju utama survival politik Melayu dan Islam.

“Rakyat sudah membuka mata seluasnya untuk menilai antara kaca dan permata.

“PAS Kedah berkeyakinan PH tidak lagi diterima khususnya dalam mengangkat agenda politik Melayu-Islam.

“Oleh itu, wajar bagi parti yang berteraskan Melayu-Islam supaya segera tinggalkan PH dan kembali kepada payung besar penyatuan ummah,” katanya.

Selain itu, PAS Kedah juga melihat agenda menghapuskan rasuah harus dibangunkan secara tegas dan berprinsip, bukannya menjadi retorik politik.

“Atas sebab itu ramai dalam kalangan UMNO dan golongan atas pagar, ikhlas memberikan undi kepada PN yang dilihat Bersih dan Stabil (BEST),” katanya.

PN mengekalkan penguasaannya di Kedah apabila memenangi 33 daripada 36 kerusi Dewan Undangan Negeri (DUN) pada Pilihan Raya Negeri (PRN) ini.

Kemenangan itu sekali gus membolehkan PN yang ditunjangi PAS bersama  Parti Pribumi Bersatu (Bersatu) akan terus menerajui pentadbiran kerajaan negeri Kedah.

Jumlah kemenangan yang diperoleh PN itu lebih besar berbanding kedudukan kerusi sebelum ini iaitu PAS 15 kerusi dan Bersatu enam kerusi.


8 penyokong Imran Khan maut pertempuran dengan tentera

ISLAMABAD, 20 Syawal 1444H, Khamis – Sekurang-kurangnya lapan terkorban dan 1,000 yang lain ditahan berikutan bantahan yang dicetuskan penyokong bekas Perdana Menteri Pakistan, Imran Khan.

Penahanan Imran sebelum ini mencetuskan pertempuran antara penyokong kuat dan pasukan tentera ketika negara berdepan krisis ekonomi.

Semalam, tular rakaman video menunjukkan puluhan pegawai keselamatan secara paksa mengeluarkan pemimpin berusia 70 tahun dari mahkamah kemudian memasukkan semula ke kenderaan polis.

Terdapat kawalan ketat dilakukan di rumah tamu polis di tempat Imran ditahan yang juga berfungsi sebagai mahkamah.

Imran didakwa atas pertuduhan menjual secara tidak sah hadiah-hadiah negara sepanjang menjadi Perdana Menteri.

Bagaimanapun Imran menafikan dan menjelaskan beliau memenuhi semua keperluan undang-undang.

Sementara itu, peguam Imran, Sher Afzal marwat berkata, anak guamnya kini dalam keadaan baik dan menasihati penyokong supaya tidak berputus asa dan kekal dengan kedaulatan undang-undang. – Agensi


UMNO masih belum kenal siapa kawan, siapa lawan

MULANYA saya ingin ulang tulis gesa Pilihan Raya Umum ke-15 (PRU15) disegerakan selepas Pilihan Raya Negeri (PRN) Sabah, Melaka dan Sarawak. Niat itu saya tangguhkan setelah membaca ucapan pemimpin Barisan Nasional (BN) yang mahu kekalkan kerusi tradisi MCA, malah mungkin akan ditambah lagi. Masih menjanjikan bulan dan bintang.

Kata pemimpin BN dalam Perhimpunan Agong MCA ke-68, kemenangan PRN Melaka dan Sarawak menunjukkan bahawa pengundi Cina telah kembali bersama BN.

“Kami tidak akan mengganggu kerusi tradisional MCA dan MIC. Kita akan beri beberapa kerusi kepada parti ‘rakan BN’,” katanya.

Terdahulu, pada majlis yang sama, Pemimpin MCA menggesa kepimpinan BN supaya membenarkan parti itu berdiri di “kerusi tradisi” pada PRU15.
Beliau berkata, MCA telah bersama BN “melalui masa senang dan susah” selama lebih 60 tahun.

Benarkah kata-kata ini? Apakah kita sudah lupa? Mari saya selaku bekas ahli MCA ingatkan.

Dalam Perhimpunan Agung MCA ke-65, 2018, selepas BN kalah teruk dalam PRU14, MCA sebulat suara memberi mandat kepada Jawatankuasa Pusat (CC) untuk memulakan proses pembubaran BN dan membentuk perikatan baharu.

Dalam memberikan respon terhadap tindakan MCA itu, Timbalan Pengerusi BN, Tok Mat berkata: “Saya sangat berterima kasih jika MCA segera meninggalkan BN. Kita tidak boleh punya rakan yang enggan memikul tanggungjawab atas kekalahan dan membebankan ketika berada dalam kedudukan paling susut,”

“Jangan lupa, banyak kerusi majoriti Melayu yang UMNO serahkan kepada MCA atas semangat BN walaupun MCA tidak menang di kawasan bandar kerana parti itu memang tidak mendapat sokongan masyarakat Cina kawasan terbabit.

“Melalui permuafakatan BN juga MCA mendapat pelbagai jawatan lain, malah melalui BN juga Kolej Tunku Abdul Rahman dan Universiti Tunku Abdul Rahman ditubuhkan,” katanya.

Kata Tok Mat lagi, “MCA jangan lupa, pada 1957, paradigma BN itulah yang membidani kelahiran sebuah negara bernama Malaya. Ketika itu, di Amerika Syarikat, orang kulit putih masih tidak membenarkan orang kulit hitam pergi ke sekolah atau menaiki bas yang sama. Sebaliknya, UMNO, MCA dan MIC pada ketika itu sudah menjayakan kesepakatan membentuk sebuah negara berbilang bangsa, agama dan latar belakang,”

Teramat benar sekali respon Tok Mat. Begitulah betapa baiknya orang Melayu terhadap bangsa lain, walaupun bukan datang dari asal usul yang sama.

Hari ini, setelah BN kembali kuat, tiba-tiba pemimpin MCA berkata, BN adalah satu-satunya gabungan yang memperjuangkan hak rakyat dan boleh mentadbir negara dengan betul. MCA telah bersiap sedia untuk pilihan raya umum akan datang.

Ditakdirkan nanti BN tidak mencapai kemenangan dalam PRU15, apakah MCA akan berfikir semula untuk bertindak membubarkan BN?

Sekadar mengingatkan BN, MCA bukan rakan setia yang boleh dipercayai. Lebih baik memberikan kepercayaan kepada Bumiputera Sabah dan Sarawak. Kesetiaan Bumiputera jauh lebih bermakna daripada MCA.

PRN Sarawak dua hari lepas telah membuktikan. Bumiputera di sana memberikan sokongan padu kepada GPS. Sokongan kepada GPS turut membawa makna sokongan kepada kerajaan Pusat sedia ada.

Kemenangan PRN Melaka dan Sarawak tidak boleh dijadikan ukuran bagi menunjukkan bahawa sokongan Cina telah kembali kepada BN.

Budaya politik Cina ini sangat licik, Gerakan tidak berkecuali, mereka tidak akan berubah fikiran jika sesuatu tidak memberikan keuntungan. Politik mendapat laba dan keuntungan sudah sebati dalam budaya politik mereka.

Cuba bandingkan dengan Bumiputera Sabah dan Sarawak, sejak tertubuh Malaysia 1963, mereka sentiasa setia. Kesetiaan mereka tidak berbelah bahagi, meskipun perhatian lebih diberikan kepada MCA, Gerakan dan MIC.

Bila sebut sahaja integrasi nasional, pemimpin kita selalu meratib, dengan kata-kata warna-warni, Melayu, Cina, India.

Kenapa tidak dahulukan Melayu, Bumiputera (Iban, Kadazan, Dayak, Bidayuh dll), diikuti dengan Cina, India dan lain-lain?

Cuba bandingkan penguasaan bahasa Melayu dalam kalangan Bumiputera, sudah tentu jauh lebih baik daripada ultra kiasu ini. Bila Bumiputera Sabah dan Sarawak bertemu, bahasa apa yang menyatukan kalau bukan bahasa Melayu. Bahasa Melayu menyatukan mereka semua, walaupun etnik mereka begitu rencam.

Cuba bandingkan bila MCA bertemu MCA, Gerakan bertemu Gerakan, MIC bertemu MIC, Gerakan bertemu MCA, dll, bahasa apakah yang akan digunakan?

Saya bukan anti-Cina atau antibangsa sendiri. Tetapi kita ada pilihan lain. Carilah Cina yang jauh lebih setia dan patriotik seperti Parti Cinta Malaysia (PCM).

Fikirkanlah semula untuk memberikan kerusi tradisi kawasan majoriti Melayu kepada MCA, Gerakan dan MIC.

Kerusi tradisi mereka adalah di kawasan majoriti bangsa mereka. Untuk MIC, mungkin agak unik sedikit. Tidak ada kawasan majoriti India, maka boleh berikan kawasan 50-50. Tetapi bukan kawasan majoriti Melayu.

Saya amat berharap, jika BN fikirkanlah kembali dalam memberikan laluan kepada MCA untuk bertanding di kawasan majoriti Melayu seperti

Kuantan 67 peratus Melayu – MCA kalah
Alor Setar 64 peratus Melayu – MCA kalah
Alor Gajah 61 peratus Melayu – MCA Kalah
Padang Serai 59 peratus Melayu – MCA kalah
Ayer Hitam 58 peratus Melayu – MCA menang undi Melayu
Tanjung Piai 67 peratus Melayu – MCA kalah PRU14, menang Pilihan Raya Kecil (PRK) hasil daripada undi Melayu
Tanjung Malim 56 peratus Melayu – MCA kalah
Ampang 56 peratus Melayu – MCA kalah
Selayang 53 peratus Melayu – MCA kalah
Raub 52 peratus Melayu – MCA kalah

Semua Parlimen tersebut boleh dimenangi BN jika calonnya adalah Melayu.

Jika BN letak juga MCA di situ, saya harap PAS masuk bertanding. Saya yakin boleh PAS boleh menang. PAS tidak perlu menggunakan lambang selain lambang PAS. Lambang PAS sudah cukup gagah. Jika PAS masih malu alah, BERJASA (ISMA) perlu mengisi kekosongan tersebut. Tidak mustahil boleh menang.

Saya masih boleh menerima jika kerusi tradisi MCA diberikan di beberapa kawasan berikut, walaupun berat hati. Bangi (49 peratus Melayu), Seremban (49 peratus Melayu), Tebrau (48 peratus Melayu), Bentong (47 peratus Melayu), Petaling Jaya (47 peratus Melayu), Pandan (46 peratus Melayu).

Jika ternyata sokongan Cina telah beralih kepada BN, bertandinglah di kawasan majoriti besar Cina menentang DAP, seperti Seputeh, Kepong, Segambut, Batu, Ipoh dan banyak lagi. Itulah kawasan tradisi turun temurun MCA dan Gerakan.

Itulah medan sebenar MCA untuk membuktikan jika ternyata benar, sokongan Cina telah kembali kepada BN.

Kepada pemimpin BN (UMNO), hari ini adalah zaman berterus terang. Berpijaklah dibumi nyata.

Jangan ulangi kesilapan lagi. Bila lemah, teringat rakan dan taulan. Bila kuat mula lupa. Bila lemah ingat PAS, ingat GPS. Tetapi bila kuat, Melayu, Cina India. Retorik ini perlu berubah.

Dalam kata lain, MCA tidak menjamin kekuatan UMNO, tetapi GPS, GRS, PAS dll, itulah sumber kekuatan. Jadi, mulakan Melayu, bumiputera, Iban, Kadazan, Melanau, Murut, Dayak, lepas itu baharulah Cina, India.

PROF DR MOHD RIDHUAN TEE ABDULLAH


1.4 juta pelajar Palestin kembali bersekolah

RAMALLAH, 2 Safar 1444H, Selasa – Kira-kira 1.4 juta pelajar Palestin memulakan sesi persekolahan baharu bagi tahun ini di 3,222 buah sekolah seluruh negara itu ketika kebimbangan mendalam mengenai masa depan pendidikan di negara tersebut.

Perdana Menteri Mohammad Shtayyeh yang membuat lawatan ke salah sebuah sekolah di Ramallah, mengucapkan tahniah kepada pelajar yang kembali bersekolah selepas cuti musim panas.

“Hari pertama di tahun baharu 2022 adalah hari yang luar biasa, hampir 1.4 juta mendaftar di semua sekolah termasuk Baitulmaqdis, serta sekolah-sekolah Romania, Turki, Qatar dan beberapa kawasan diaspora Palestin,” katanya ketika menyampai ucapan di Sekolah Abu Qash, semalam.

Katanya lagi, Kementerian Pendidikan telah membuka 20 buah sekolah baharu di seluruh Palestin dan berjaya mengagihkan 10 juta buku teks di semua peringkat pelajar.

Selain itu, pemasangan solar juga berjaya dipasang di 120 buah sekolah seluruh Palestin untuk menjana elektrik.

Sementara itu, Kementerian Pendidikan memaklumkan 1.4 juta pelajar memulakan sesi persekolahan baharu di Timur Baitulmaqdis dan Tebing Barat dan Semenanjung Gaza yang diagihkan kepada 2,333 sekolah kerajaan manakala 375 sekolah dikendali oleh Agensi Pertubuhan Bangsa-Bangsa Bersatu (PBB) Untuk Pelarian Palestin (URNWA).

Bagaimanapun keadaan sekolah di Timur Baitulmaqdis masih kekal berada keadaan tidak terurus berikutan pentadbiran negara haram mengancam menarik balik lesen mereka dan memaksa untuk mengajar kurikulum Israel dan bukannya Palestin.

Malah, Zionis juga telah membuat tapisan terhadap buku teks Palestin, mengalihkan muka surat dan menukar teks.

Ia khususnya mengenai topik yang berkaitan dengan sejarah dan geografi Palestin dan Baitulmaqdis khususnya, serta menukar ayat-ayat al-Quran, kitab suci umat Islam. – Agensi


Syarikat media sosial padam hantaran berkaitan Baitulmaqdis

ANKARA, 26 Ramadan 1442H, Sabtu – Facebook, Instagram dan Twitter dilaporkan menapis serta memadam hantaran dan tanda pagar berkaitan ketegangan di Baitulmaqdis baru-baru ini.

Menurut laman sesawang Mondoweiss – dikhaskan untuk memaklumkan kepada pembaca mengenai perkembangan di Israel, Palestin dan dasar luar Amerika Syarikat (AS) yang berkaitan – Instagram dan Facebook telah menapis catatan berkaitan Sheikh Jarrah sekurang-kurangnya sehari yang lalu.

Menerusi hantaran di Twitter, Mondoweiss ‘tweet semula’ hantaran yang mengatakan bahawa Instagram mempunyai hantaran terhad dengan tanda pagar #Baitulmaqdis dalam bahasa Inggeris dan Arab.

Tindakan menapis kandungan berkaitan dengan Sheikh Jarrah mendapat kritikan daripada pengguna Twitter.

“Twitter memerangi kandungan Palestin yang mendedahkan jenayah mengusir warga Palestin dari kawasan Sheikh Jarrah, di Baitulmaqdis,” kata NewPress, sambil menambah bahawa akaun bahasa Inggerisnya telah digantung oleh ‘pentadbiran Twitter.’

Pengguna lain, #SaveSheikhJarrah, mengatakan di Twitter bahawa Instagram memadam ‘keseluruhan sorotan hantaran mengenai apa yang berlaku di Palestin.’

Warga Palestin di Baitulmaqdis telah bersolidariti bersama penduduk Sheikh Jarrah beberapa hari lepas yang menyebabkan pertembungan dengan polis Israel.

Protes berlaku selepas Mahkamah Pusat Israel di Baitulmaqdis Timur pada awal tahun ini meluluskan keputusan untuk mengusir tujuh keluarga Palestin dari kediaman mereka sekali gus memihak kepada peneroka haram Israel. – Agensi


Amaran hujan lebat, ribut petir tak jejas aktiviti jemaah Malaysia

MAKKAH, 9 Zulkaedah 1444H, Isnin – Amaran hujan lebat dan ribut petir di kebanyakan wilayah di Arab Saudi termasuk Kota Makkah tidak menjejaskan aktiviti ibadah yang diatur untuk jemaah haji negara.

Ketua Rombongan Haji Malaysia, Datuk Seri Syed Saleh Syed Abdul Rahman berkata, keadaan cuaca berkenaan berlaku hanya seketika dan tidak dikategorikan sebagai bencana.

“Kita telah mengadakan perancangan dan jadual untuk segala aktiviti mengikut ketibaan penerbangan (jemaah haji), dalam masa sama kita mengambil maklum tentang suasana (cuaca) dari semasa ke semasa.

“Kita mempunyai prosedur operasi standard (SOP) jika berlaku bencana, bagaimanapun setakat ini apa yang berlaku tidaklah ditakrifkan sebagai bencana, ia hanya gangguan biasa yang mudah diubah suai waktu dan ketikanya untuk kita menganjurkan aktiviti tersebut,” katanya dalam sidang media di sini hari ini.

Media sebelum ini melaporkan, Direktorat Pertahanan Awam Arab Saudi menasihatkan orang ramai agar berhati-hati dan mengambil langkah berjaga-jaga ekoran amaran hujan lebat berterusan selama lima hari selain ribut petir disertai ketulan air batu dan banjir kilat di kebanyakan wilayah di negara itu, mulai Jumaat hingga esok.

Agensi Berita Arab Saudi (SPA) yang memetik kenyataan direktorat itu melaporkan Kota Makkah yang menempatkan masjid paling suci umat Islam iaitu Masjidil Haram akan turut terkesan berikutan fenomena itu.

Dalam pada itu, Syed Saleh berkata, amaran hujan lebat dan ribut petir itu telah dikongsi dalam kumpulan WhatsApp serta dimuat naik di aplikasi THhujjaj yang membekalkan maklumat penting dan panduan ibadat haji kepada para jemaah.

Beliau turut menasihatkan jemaah haji supaya berhati-hati dan kekal berada di tempat penginapan atau masjid sekiranya berlaku hujan lebat, ribut petir atau angin kencang berdebu.

Terdahulu, hujan lebat kira-kira 10 minit membasahi bumi Makkah pada 5 pagi tadi waktu tempatan dan menyejukkan sedikit suhu di Tanah Suci yang ketika ini mengalami cuaca panas mencecah hingga 40 darjah Celsius.

Seorang penduduk, Ahmad Amin, 47, melahirkan rasa syukur dan seronok kerana kali terakhir hujan pada ingatannya ialah awal bulan ini, namun hanya hujan renyai.

“Alhamdulillah, ini rahmat untuk dhuyufurrahman (tetamu Allah),” katanya yang lahir di sini tetapi keluarga berasal dari Sumatera, Indonesia.-  Bernama


Dong Zong gesa kerajaan bantu pelajar sambung pengajian di China

BANGI, 23 Syawal 1442H, Jumaat – Tatkala negara bergelut dengan ancaman peningkatan kes COVID-19 yang semakin membimbangkan, pertubuhan radikal Dong Zong tanpa rasa sensitif menggesa, supaya pelajar segera dihantar melanjutkan pelajaran ke negara China.

Dong Zong dilaporkan memohon Menteri Luar Negeri, Datuk Seri Hishammuddin Hussein dan Utusan Khas kepada Perdana Menteri ke China, Datuk Seri Tiong King Sing menghubungi pihak-pihak berkenaan di China, bagi menguruskan hal ehwal pelajar Malaysia untuk kembali meneruskan pengajian di negara itu

Menurut laporan Oriental Daily pada 1 Jun, Dong Zong berharap kerajaan Malaysia dan China memandang serius hak pendidikan pelajar Malaysia di China dan kesukaran yang mereka hadapi.

“Jawatankuasa Khas Kerjasama Kerajaan Malaysia dan China” yang ditubuhkan pada bulan April patut merancang pelan tindakan yang sepatutnya dilaksanakan seperti menyediakan lorong hijau dan kemudahan vaksinasi serta penempatan kuarantin.

Selain itu, menyediakan keperluan untuk pelajar yang perlu menjalani latihan dan kursus praktikal, serta menyediakan keperluan bagi pelajar yang akan tamat pengajian tidak lama lagi agar mereka dapat segera meneruskan pengajian bila semester baru bermula pada bulan September nanti.

Menurut kenyataan dikeluarkan Dong Zong, disebabkan perlaksanaan pencegahan wabak COVID-19 oleh kerajaan China dan Malaysia sejak awal tahun 2020, pelajar yang kembali ke Malaysia untuk cuti musim sejuk pada bulan Januari tahun lepas tidak dapat kembali ke China untuk meneruskan pengajian mereka.

Manakala pelajar yang baru mendaftar pula belum berpeluang memulakan pengajian mereka di China.

Menurut Dong Zong, walaupun banyak institusi pelajaran di China menawarkan kuliah dalam talian, tetapi kualitinya tidak sama, terdapat kursus-kursus yang tidak sesuai diajarkan secara dalam talian, ini menjejaskan hak dan kebajikan ramai pelajar.

Katanya lagi, semua pelajar yang masih berada di China termasuk pelajar antarabangsa telah kembali ke kampus masing-masing untuk mengikuti pengajian kuliah secara fizikal semenjak semester dua tahun 2020.

Ramai pelajar Malaysia yang mengikuti kuliah secara dalam talian menyuarakan kesukaran yang dialami terutamanya masalah ketika mengikuti kuliah kursus-kursus berkaitan latihan dan kursus praktikal, tidak ketinggalan adalah pelajar tahun akhir yang turut mengalami banyak masalah berkaitan pembelajaran.

Kumpulan pelajar-pelajar ini sememangnya mempunyai keperluan kembali ke kampus untuk mengikuti kuliah secara fizikal, untuk memastikan mereka mendapat hasil yang terbaik dalam pembelajaran, pada masa yang sama menjamin perlindungan hak pendidikan dan kebajikan mereka.

Menurut Dong Zong, sudah 47 tahun Malaysia dan China menjalinkan hubungan diplomatik. Dalam tempoh ini, banyak kerjasama dan program pertukaran dalam pelbagai bidang seperti politik, ekonomi, kebudayaan dan pendidikan dilaksanakan dengan berkesan.

Lebih-lebih lagi, kerjasama dan program pertukaran pendidikan antara China dan Malaysia yang telah mencapai kejayaan yang signifikan, antara kejayaannya adalah peningkatan bilangan pelajar Malaysia yang melanjutkan pelajaran di China.

Sehingga Mac 2019, terdapat hampir 9,500 pelajar Malaysia yang belajar di China, termasuk pelajar yang ditaja oleh kerajaan dan pelajar persendirian.

Ini menunjukkan adanya trend positif interaksi antara kedua-dua negara dalam bidang pendidikan.


Fakta kes tuntutan Kumpulan Sulu tak begitu kukuh

PUTRAJAYA, 21 Ramadan 1444H, Rabu – Menteri Undang-Undang dan Reformasi Institusi, Datuk Seri Azalina Othman Said berkata, kerajaan telah membangunkan sebuah laman sesawang yang mengandungi maklumat berkaitan sejarah dan perkembangan semasa tuntutan Kumpulan Sulu yang akan dilancarkan hari ini.

Laman sesawang “Malaysia-Sulu Case” itu menggunakan lima bahasa iaitu, Bahasa Melayu, Inggeris, Tagalog, Perancis dan Sepanyol  hasil usaha Bahagian Hal Ehwal Undang-Undang (BHEU) Jabatan Perdana Menteri dengan kerjasama Kementerian Luar dan Kementerian Komunikasi dan Digital.

Azalina juga berkata, fakta kes tuntutan Kumpulan Sulu itu adalah tidak begitu kukuh kerana sehingga kini belum diketahui sama ada mereka yang membuat tuntutan itu benar-benar waris Sultan Jamalul Kiram II.

Katanya, asas tuntutan kumpulan berkenaan hanya berdasarkan kepada perjanjian antara Kesultanan Sulu dengan wakil Syarikat Borneo Utara British pada abad ke-19 dalam tulisan Jawi.

Beliau berkata, tuntutan pihak Sulu terhadap Malaysia juga mengabaikan kehendak rakyat Sabah  untuk menyertai  Malaysia pada 1963 seperti yang dilaporkan oleh Suruhanjaya Cobbold.

Menurut Azalina, tuntutan berkenaan melalui timbang tara komersial serta prosiding terhadap Malaysia dibiayai oleh dana litigasi dikenali sebagai Therium untuk menuntut sebanyak US$14.9 bilion daripada Malaysia.

Pada Februari tahun lepas,  agensi berita di Sepanyol melaporkan penimbang tara negara itu Dr Gondoza Stampa telah mengarahkan Malaysia membayar pampasan sebanyak AS$14.92 (RM62.59 bilion) kepada waris Sultan Sulu.

Malaysia didakwa tidak membayar wang pemisah atau pampasan berjumlah RM5,300 setahun sejak 2013 yang dikatakan telah melanggar Perjanjian 1878 yang ditandatangani Sultan Jamal Al-Alam dengan Baron De Overbeck dan Alfred Dent mewakili syarikat British Utara Borneo. – Bernama


Polis serbu kondominium jadi pusat judi dalam talian

PETALING JAYA, 2 Muharram 1442H, Jumaat – Tiga lelaki dan seorang wanita ditahan kerana disyaki terlibat dalam kegiatan perjudian dalam talian pada serbuan di sebuah unit kondominium di Ara Damansara, di sini semalam.

Enam monitor komputer, 21 telefon bimbit pelbagai jenama, sebuah komputer riba, satu set ‘router’ dan wang tunai berjumlah RM2,773, adalah antara barang yang dirampas dalam serbuan itu.

Mereka yang ditahan dalam serbuan pada 8 pagi semalam itu adalah rakyat tempatan berumur antara 20 dan 24 tahun, kata Ketua Polis Daerah Petaling Jaya ACP Nik Ezanee Mohd Faisal.

Beliau berkata, siasatan polis mendapati kumpulan itu beroperasi sejak sebulan lepas melalui iklan dan pertaruhan di Facebook atau WhatsApp, dengan hasil kutipan perjudian antara RM3,000 dan RM5,000 sehari.

“Ketika serbuan, polis mendapati beberapa skrin komputer memaparkan kegiatan perjudian dalam talian,” katanya pada sidang akhbar di sini hari ini.

Sementara itu dalam kes berasingan, 11 lelaki tempatan ditahan kerana disyaki terlibat dalam judi loteri awam tanpa lesen dan perjudian dalam talian pada serbuan di sebuah gerai makan di Taman Medan, di sini.

Kesemua mereka yang berusia antara 25 dan 46 tahun itu ditahan dalam operasi pada pukul 6 petang semalam dan polis merampas 11 telefon bimbit yang dipercayai digunakan dalam kegiatan itu, serta wang tunai berjumlah RM368.

Nik Ezanee berkata, siasatan awal mendapati kegiatan itu dijalankan sejak dua bulan lepas dan beroperasi dengan pembelian menggunakan aplikasi WhatsApp. – Bernama


AS luluskan vaksin RSV pertama di dunia

WASHINGTON, 13 Syawal 1444H, Khamis – Pentadbiran Makanan dan Ubat-ubatan (FDA) Amerika Syarikat (AS) meluluskan vaksin pertama di dunia untuk virus sinsitium pernafasan (RSV), menurut agensi berita Channel News Asia (CNA).

Pengeluar ubat Britain, GlaxoSmithKline (GSK) diberi ‘lampu hijau’ untuk mengeluarkan vaksin Arexvy kepada golongan dewasa berusia 60 tahun ke atas, memberi gambaran bahawa pembuat lain termasuk Pfizer dan Moderna, dijangka menyusul tidak lama lagi.

“Kelulusan vaksin RSV pertama hari ini adalah pencapaian kesihatan awam yang penting untuk mencegah penyakit yang boleh mengancam nyawa,” kata Pegawai Kanan Pentadbiran Makanan dan Dadah (FDA) AS, Peter Marks dalam satu kenyataan.

Vaksin GSK telah diluluskan berdasarkan kajian terhadap 25,000 orang berumur 60 tahun ke atas yang menunjukkan satu dos memberikan 83 peratus keberkesanan terhadap penyakit yang disebabkan oleh RSV, dan lebih daripada 94 peratus berkesan terhadap penyakit yang teruk.

Penyelidik akan terus mengikuti sukarelawan dalam kajian untuk menilai tempoh perlindungan serta keselamatan dan keberkesanan lebih banyak dos.

RSV ialah virus yang menyebabkan jangkitan paru-paru dan saluran pernafasan.

Virus itu biasanya menyebabkan simptom ringan seperti selesema, namun berisiko menjadi serius kepada bayi dan warga emas serta golongan yang mempunyai imun lemah.

Dalam kes yang lebih teruk, ia boleh juga menyebabkan radang paru-paru dan keradangan saluran udara kecil atau brochiolitis.

Ketua Pegawai Saintifik GSK, Tony Wood berkata, keputusan itu menandakan titik perubahan dalam usaha untuk mengurangkan beban besar kepada penularan virus RSV.

Menurut Pusat Kawalan dan Pencegahan Penyakit AS, RSV membawa kepada kira-kira 60,000 hingga 120,000 kemasukan ke hospital dan 6,000 hingga 10,000 kematian dalam kalangan orang dewasa berumur 65 tahun ke atas.

Kadar jangkitan RSV dan selesema menurun ketika penutupan COVID-19, namun kembali melonjak apabila sekatan ditarik balik dengan kanak-kanak kecil paling terjejas teruk. – Agensi


Bukan calang-calang orang, hukum pihak komplot sindiket jual bayi

BANGI, 21 Zulkaedah 1444H, Sabtu – Jangan beri muka, tangkap segera dan kenakan tindakan yang serius sehingga jenayah ini terus lumpuh.

Itu komen Pengerusi Ahli Lembaga Pemegang Amanah Yayasan Ikhlas, Prof Dr Zainur Rashid Zainuddin mengulas mengenai kegiatan sindiket pemerdagangan bayi yang semakin menjadi-jadi kebelakangan ini.

Dalam satu kenyataan, beliau menyifatkan isu itu bukan perkara baharu tetapi jenayah kemanusiaan yang telah berlaku sejak sekian lama di negara ini.

“Kejadian ini semakin berleluasa dengan ramainya kelahiran anak tidak sah taraf di Malaysia yang jumlahnya sehingga 56,000 kes setahun.

“Disebabkan nafsu haloba untuk mendapatkan wang secara pantas, maka terbentuklah satu sistem jenayah kemanusiaan yang pernah menghitamkan nama negara di pentas antarabangsa.

“Mereka yang terlibat bukanlah calang-calang orang, bahkan melibatkan beberapa orang pengamal perubatan swasta, jururawat, pegawai Jabatan Pendaftaran Negara (JPN) dan ramai lagi,” katanya.

Media sebelum ini melaporkan, seramai lapan individu membabitkan doktor, orang awam dan pegawai JPN yang dikaitkan dengan sindiket jual bayi dibawa ke Mahkamah Majistret Kuala Lumpur, bagi permohonan reman.

Semua suspek terbabit sebelum ini ditahan sepasukan pegawai Suruhanjaya Pencegahan Rasuah Malaysia (SPRM), selepas disyaki ada kaitan dengan komplot menyediakan dokumen palsu bagi membolehkan beratus bayi tak sah taraf atau bayi pendatang haram didaftarkan di JPN sejak beberapa tahun lalu.


PRU15: Calon sama di Parlimen, DUN sudah tidak releven?

KUALA LUMPUR, 18 Rabiulawal 1444H, Sabtu – Sudah tiba masanya untuk parti politik ‘berganjak’ dari norma lama dengan meletakkan calon sama untuk bertanding di kerusi Parlimen dan Dewan Undangan Negeri (DUN) dalam Pilihan Raya Umum ke-15 (PRU15).

Pensyarah Kanan Sains Politik Universiti Kebangsaan Malaysia Dr Jamaie Hamil berpendapat strategi meletakkan muka sama bagi kedua-dua kerusi sudah tidak relevan lagi ketika ini kerana hampir semua individu dalam parti berminat untuk bertanding dalam pilihan raya dan mungkin wujud rasa tidak puas hati sekiranya ahli parti tidak tercalon dalam PRU15.

Beliau berkata kebiasaannya, calon yang bertanding di kerusi Parlimen dan DUN merupakan calon heavyweight iaitu calon penting di sesebuah parti dan merasakan boleh mendapat kemenangan besar di kedua-dua kerusi.

“Kalau bagi parti Barisan Nasional (BN) sekitar 80-an dan 90-an, mereka biasa meletakkan calon di kedua-dua kerusi namun selepas itu sudah jarang. Ia kerana pengagihan kerusi (antara BN) bermasalah, dan kalau satu calon bertanding dua kerusi, peluang orang lain untuk bertanding itu sudah tertutup.

“Tetapi kalau parti seperti DAP, PKR dan PAS, mereka boleh letakkan calon di kedua-dua kerusi kerana pemimpin mereka tidak ramai, (atau) calon yang boleh menang tidak ramai, jadi mereka berani untuk meletakkan calon (sama),” katanya ketika dihubungi Bernama.

Memberi contoh BN, beliau berkata sekiranya calon yang sama diletakkan untuk bertanding di kedua-dua kerusi, ia mungkin akan menimbulkan rasa tidak puas hati yang boleh menimbulkan tindakan protes dan boikot parti dan akhirnya menyebabkan parti itu kalah.

“Dalam keadaan sekarang yang saya nampak, yang relevan atau sentiasa mendapat kemenangan dengan meletakkan calon sama adalah DAP dan PAS. Saya setuju bahawa tidak semua parti itu sesuai untuk melakukan strategi meletakkan calon sama untuk Parlimen dan DUN,” katanya.

Antara figura politik yang menyandang jawatan di kerusi Parlimen dan DUN adalah Presiden PAS Tan Sri Abdul Hadi Awang iaitu Parlimen Marang yang ‘dipertahankan’ sehingga kini sejak tahun 1986 dan sebagai Ahli Dewan Undangan Negeri (ADUN) Rhu Rendang dari 1986 juga, sebelum melepaskan kerusi itu pada PRU14.

Selain itu, veteran DAP Lim Kit Siang pula pernah memikul tanggungjawab sama di lima negeri berbeza sebagai Ahli Parlimen (MP) antaranya di Pulau Pinang, Perak dan Johor dan ADUN di Pulau Pinang dan Melaka.

Lim yang juga penyandang Parlimen Iskandar Puteri pernah memenangi kerusi Parlimen Kota Melaka dan DUN Kubu (Melaka) pada PRU4 tahun 1974, namun pada PRU5 yang diadakan tahun 1978, beliau ‘beralih angin’ dan memenangi Parlimen Petaling namun mempertahankan DUN Kubu.

Selain itu, Timbalan Presiden Bersatu Datuk Seri Ahmad Faizal Azumu pula merupakan penyandang Parlimen Tambun dan DUN Chenderiang di Perak pada PRU14.

Bagi bekas Perdana Menteri dan juga Presiden Bersatu Tan Sri Muhyiddin Yassin, beliau merupakan penyandang Parlimen Pagoh sejak 1978 yang dimenangi atas tiket BN ketika itu. Di peringkat DUN Johor pula, Muhyiddin pernah menjadi ADUN Bukit Serampang (1986 dan 1990) bagi dua penggal dan memenangi kerusi Gambir pada PRU14.

Senada dengan Jamaie, penganalisis politik Datuk B. Anbumani berkata bagi PRU15, parti politik perlu tekad dan terbuka untuk meletakkan muka baharu di Parlimen dan DUN bagi memberikan lebih peluang kepada anak tempatan terutamanya di DUN.

“Parti jangan bersifat sombong dengan meletakkan calon sama di kedua-dua kerusi di DUN, kita perlu beri keutamaan kepada anak tempatan.

“Kita mahukan MP dan ADUN berikan perkhidmatan terbaik kepada rakyat kerana masalah rakyat semakin mencabar selain berdepan banyak isu ekonomi,” katanya.

Dari segi aspek pembahagian tugas seorang ahli politik sebagai MP dan ADUN, Anbumani berkata perkara itu sememangnya membebankan kerana menggalas dua tanggungjawab berat.

“Memang ada situasi mereka tidak beri perhatian sepenuhnya, ada yang terpaksa hadir ke sidang DUN, pada masa sama terpaksa bergegas ke Parlimen untuk hadiri sidang Dewan Rakyat kerana Parlimen memerlukan pemerhatian menyeluruh.

“Untuk parti politik, mereka perlu terima hakikat bahawa dulu lain dan zaman sudah berubah sekarang. Mereka perlu lebih terbuka sekiranya mahu menambat (hati) generasi muda,” katanya. – Bernama


Akta baharu penyalahgunaan dadah digubal, atasi kesesakan penjara

BANGI, 15 Syaaban 1444H, Rabu – Kerajaan menggubal akta baharu, Akta Penyalahgunaan Dadah dan Bahan (Rawatan dan Pemulihan) dalam usaha mengurangkan bilangan penagih di penjara, dengan menempatkan mereka di institut atau rawatan pemulihan komuniti.

Menteri Dalam Negeri, Datuk Seri Saifuddin Nasution Ismail berkata, akta berkenaan dalam pembikinan dan dijangka boleh dibentangkan tahun ini.

“Apabila akta baharu ini digubal dan diluluskan, kes membabitkan penemuan dadah dalam badan akan terus disalurkan kepada program rawatan di bawah Agensi Anti Dadah Kebangsaan (AADK), atau rawatan pemulihan dalam komuniti.

“Melalui akta tersebut, penagih yang didapati bersalah mengikut Seksyen 15 (1) Akta Dadah Berbahaya 1956 dan perlu melalui hukuman denda tidak lebih RM5,000 atau penjara tidak kurang dua tahun tetapi perlu mendapatkan rawatan di AADK atau rawatan pemulihan komuniti,” katanya.

Pada masa sama, beliau yakin akta baharu itu mampu memberi kesan signifikan dalam mengurangkan kesesakan di penjara.

Katanya, hari ini negara memiliki 39 penjara seluruh negara dan kapasiti sekarang tahanannya, 74,459 pesalah sedangkan keupayaan penjara sekitar 65,000 banduan.

Saifuddin berkata demikian bagi menjawab soalan Wong Chen (PH-Subang) yang meminta Menteri Dalam Negeri menyatakan komitmen kementerian untuk menyahjenayahkan kesalahan dadah kecil dalam usaha mengurangkan populasi banduan di penjara Malaysia.

Mengulas lanjut, Saifuddin berkata, daripada 800 banduan yang dibebaskan membabitkan kes yang peruntukan hukumannya di bawah tiga tahun, hanya seorang sahaja dilaporkan berpatah balik melalui program bersifat korektif antaranya lembaga parol, perintah kehadiran wajib dan pembebasan berlesen.

Beliau berkata, melalui inisiatif itu, kerajaan yang secara puratanya berbelanja sebanyak RM450 bagi setiap tahanan sebulan, berjaya melakukan penjimatan sebanyak RM17 juta tahun lalu dalam aspek berkenaan.

“Bagi kesalahan lain pula (yang bukan peruntukan hukuman di bawah tiga tahun), 100 yang dibebaskan, 15 berpatah balik ke penjara,” katanya.


Kuasa pengundi tentukan Bajet 2023

KEMAMAN, 24 Rabiulawal 1444H, Jumaat – Kuasa pengundi pada 19 Nov ini menjadi penentu Bajet 2023 akan diluluskan untuk membolehkannya dilaksanakan demi kepentingan rakyat, kata Perdana Menteri, Datuk Seri Ismail Sabri Yaakob.

Ismail Sabri berkata, segala yang dicadangkan dalam Bajet 2023 itu akan dilaksanakan dengan syarat kerajaan di bawah pimpinannya dan parti yang diwakilinya iaitu UMNO dan Barisan Nasional menguasai Putrajaya.

Beliau berkata, Bajet 2023 yang dibentang pada 7 Oktober merupakan bajet terbesar dalam sejarah negara yang mencakupi seluruh rakyat termasuk masyarakat bandar dan luar bandar, namun belanjawan itu belum diluluskan, justeru ia masih belum boleh dibelanjakan.

“Bajet cantik orang kampung semua dapat (manfaat), oleh kerana belum lulus duit tak boleh guna lagi.

“Jadi kuasa untuk gunakan bajet tersebut di tangan tuan puan… Pilih pada 19 haribulan (November), tuan-tuan akan menentukan bajet itu akan dibentang semula dan diluluskan untuk kepentingan tuan puan ,” kata beliau pada program ramah mesra bersama warga Lembaga Kemajuan Terengganu Tengah (Ketengah) di Kompleks Sukan Bandar Seri Bandi di sini hari ini.

Bajet 2023 yang dibentangkan Menteri Kewangan, Tengku Datuk Seri Zafrul Tengku Abdul Aziz di Dewan Rakyat pada 7 Oktober berjumlah RM372.3 bilion adalah peruntukan belanjawan terbesar dalam sejarah.

Suruhanjaya Pilihan Raya (SPR) menetapkan 19 November sebagai tarikh pengundian bagi Pilihan Raya Umum ke-15 (PRU15), penamaan calon pada 5 November dan pengundian awal pada 15 November.

Ismail Sabri berkata, sekiranya ‘orang lain’ memegang tampuk pemerintahan, projek-projek yang terkandung dalam Bajet 2023 itu belum tentu akan dilaksanakan.

“Dulu kita pernah alami keadaan apabila orang lain ambil alih kerajaan, banyak projek-projek besar dibatalkan,” katanya.-  Bernama


Kenyataan penggunaan vaksin COVID-19 dalam kalangan umat Islam, minggu depan

PUTRAJAYA, 18 Rabiulakhir 1442H, Jumaat – Kerajaan akan mengeluarkan kenyataan berhubung penggunaan vaksin COVID-19 dalam kalangan umat Islam di negara ini minggu depan selepas keputusan Mesyuarat Jawatankuasa Muzakarah Khas mengenai hal itu dipersembahkan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Majlis Raja-Raja.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, Mesyuarat Jawatankuasa Muzakarah Khas itu bersidang semalam.

“Perkara ini sudah dibincang tetapi kita akan mengikut secara tertib dan berhemah yang mana kita akan persembah perkara ini kepada Yang di-Pertuan Agong.

“Insya-Allah tidak ambil masa yang lama, dalam minggu depan kita akan bagi kenyataan,” katanya kepada pemberita selepas menyampaikan hadiah kepada pemenang pertandingan video kreatif bersempena Maulidur Rasul 1442H, di sini hari ini.

Dalam pada itu, Zulkifli berkata, beliau dalam proses mengeluarkan majalah khas untuk memberi penjelasan dan ulasan berkenaan penggunaan vaksin dalam kalangan umat Islam sebagai usaha menangani permasalahan ummah dengan memberi kefahaman yang sebenarnya mengenai perkara tersebut.

Beliau berkata, majalah setebal 40 muka surat itu akan diterbitkan dalam bentuk santai dan mudah difahami kira-kira dua minggu lagi. – Bernama


Bank Dunia tambah lagi dana vaksin AS$8 bilion

WASHINGTON, 20 Zulkaedah 1442H, Khamis – Bank Dunia berikrar meningkatkan dana yang tersedia bagi pembelian dan penggunaan vaksin COVID-19 kepada AS$20 bilion dari sasaran sebelumnya AS$12 bilion.

Keputusan itu dibuat susulan peningkatan permintaan pembiayaan keseluruhan dari negara-negara membangun.

Presiden Bank Dunia, David Malpass berkata, bank pembangunan global telah memberikan lebih dari A$4 bilion kepada 51 negara membangun untuk pembelian dan penggunaan vaksin COVID-19 dan akan menambah untuk 25 negara lagi dalam waktu dekat.

“Masih banyak lagi akan menyusul dalam beberapa minggu mendatang,” kata Malpass kepada wartawan, memberitahu bahawa sebanyak 41 permintaan telah diterima dari negara-negara Afrika, di mana kurang dari separuh populasi telah divaksinasi.

Dalam satu kenyataan bersama, Bank Dunia, Tabung Kewangan Antarabangsa (IMF) dan Pertubuhan Kesihatan Sedunia (WHO) menggesa negara-negara G20 untuk menerapkan sasaran populasi yang divaksinasi sekurang-kurangnya 40 peratus pada akhir 2021 dan 60 peratus pada separuh pertama tahun 2022.

Mereka juga mendesak ekonomi utama G20 – pemimpin kewangan – bertemu minggu depan di Itali, dengan matlamat berkongsi sekurang-kurangnya 1 bilion dos vaksin dengan negara-negara membangun tahun ini dan meningkatkan pembiayaan serta menyingkirkan halangan perdagangan dalam rantaian bekalan vaksin.

Bank Dunia juga terus menegaskan ketelusan yang lebih besar kerajaan dan syarikat farmaseutikal mengenai kontrak, pilihan dan perjanjian vaksin, katanya.

“Kami berperang dengan vaksin,” kata Malpass, sambil menambah bahawa bekalan yang terhad dan permintaan tinggi menjadikan ia penting untuk mempunyai maklumat yang cukup bagi memastikan pengeluaran terus berjalan.

“COVID tidak akan hilang dengan cepat. Ini akan menjadi perang jangka panjang,” katanya. – Agensi


Tiada isu kekurangan guru walau ada yang belum divaksin

KUALA LUMPUR, 21 Rabiulawal 1443H, Khamis – Tiada isu kekurangan guru walaupun mereka yang tidak divaksin dilarang mengajar kelas secara bersemuka, kerana hanya 0.5 peratus daripada jumlah keseluruhan yang menolak vaksinasi COVID-19.

Menteri Pendidikan, Datuk Dr Radzi Jidin berkata, Kementerian Pendidikan (KPM) bertanggungjawab memastikan persekitaran pengajaran dan pembelajaran (PdP) selamat.

Beliau menegaskan, guru yang melanggar peraturan akan dikenakan tindakan tatatertib.

“Kementerian akan mengambil tindakan sewajarnya berdasarkan Pekeliling Perkhidmatan Bilangan 4/2021 yang disediakan Jabatan Perkhidmatan Awam (JPA).

“Kami akan memastikan guru yang enggan disuntik mesti melengkapkan vaksinasi mereka sebelum 1 November 2021, kecuali bagi mereka yang mempunyai surat daripada pengamal perubatan berdaftar,” katanya.

Radzi berkata demikian dalam jawapan bertulis kepada Rusnah Aluai (Pakatan Harapan-Tangga Batu) di Dewan Rakyat, yang meminta menteri menjelaskan sekiranya terdapat kekurangan guru berikutan mereka yang menolak vaksinasi COVID-19.

Beliau menjelaskan, guru yang tidak diberi vaksin tidak dibenarkan berinteraksi dengan pelajar sama ada di dalam atau di luar bilik darjah bagi memastikan persekitaran persekolahan selamat.

“Guru-guru ini dikehendaki melaksanakan tugas PdP seperti yang diarahkan oleh pihak sekolah dari semasa ke semasa.

“Mereka mesti memakai pelitup muka berganda dan memakai pelindung muka ketika berada di kawasan sekolah,” katanya.


COVID-19: Sembuh lebih tinggi berbanding kes baharu semalam

KUALA LUMPUR, 5 Ramadan 1443H, Khamis – Angka kes sembuh COVID-19 yang direkodkan di Malaysia semalam mengatasi jumlah kes baharu dengan 21,029 kes, menjadikan kumulatif kes pulih kini 4,083,183, kata Ketua Pengarah Kesihatan Tan Sri Dr Noor Hisham Abdullah.

Beliau berkata kes baharu pula kekal di bawah paras 15,000 untuk lima hari berturut-turut, namun menunjukkan sedikit peningkatan kes positif COVID-19 dengan 12,105 kes semalam berbanding 12,017 kes pada Selasa (5 April), menjadikan kumulatif kes di negara kini 4,280,591 kes.

“Daripada kes baharu yang dicatatkan semalam, 564 kes dimasukkan ke hospital dengan 221 kes atau 39.2 peratus adalah kategori tiga, empat dan lima, manakala 343 kes atau 60.8 peratus adalah kategori satu dan dua,” katanya dalam kenyataan hari ini.

Mengenai penggunaan fasiliti kesihatan khusus bagi kes COVID-19, Dr Noor Hisham berkata hanya Selangor mencatat peratusan pengisian 50 peratus atau lebih bagi penggunaan katil Unit Rawatan Rapi (ICU) setakat semalam, iaitu 55 peratus.

Bagi pengisian katil di Pusat Kuarantin dan Rawatan COVID-19 Berisiko Rendah (PKRC), tiada negeri yang mencatat peratusan pengisian melebihi 50 peratus.

Beliau berkata pesakit COVID-19 yang memerlukan alat bantuan pernafasan menurun kepada 122 pesakit dengan peratusan penggunaan ventilator adalah 14 peratus.

Sementara itu, Dr Noor Hisham berkata tiada kluster baharu direkodkan semalam menjadikan jumlah kluster yang aktif kini adalah 151 kluster.

Kadar kebolehjangkitan COVID-19 atau nilai Rt dicatatkan di seluruh negara pula kekal 0.86 dengan Selangor masih merekodkan kadar tertinggi iaitu 0.99 dan Labuan mencatat kadar paling rendah dengan 0.00. – Bernama


Genap 3 tahun pemergian Adib, kes makin dipandang sepi

BANGI, 12 Jamadilawal 1443H, Jumaat – Sudah genap tiga tahun pemergian anggota Bomba dan Penyelamat Malaysia (JPBM), Allahyarham Muhammad Adib Mohd Kassim, namun selama tempoh tersebut juga keluarganya masih belum mendapat keadilan malah kes itu semakin dipandang sepi sahaja.

Apa yang amat dikesalkan, kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya adalah pelaku dan punca rusuhan masih belum dihukum sehingga ke hari ini.

“Jangankan mereka yang mencederakan Adib, tetapi yang terlibat mencetuskan kekacauan dan rusuhan pada hari kejadian juga masih belum ada apa-apa tindakan terhadap mereka.

“Sekali lagi saya ingin ingatkan kepada kita semua bahawa Adib mati kerana dipukul sebagaimana yang diputuskan mahkamah melalui hasil keputusan inkues,” tegasnya dalam satu kenyataan, hari ini.

Dalam pada itu, beliau berkata, dua bulan lalu kerajaan mengumumkan penubuhan tiga jawatankuasa khas bagi ‘menyiasat’ kes kematian Allahyarham Muhammad Adib.

Ketiga-tiga jawatankuasa yang dipersetujui oleh jemaah menteri itu dikatakan diberi tempoh selama enam bulan bagi memperoleh dapatan dan cadangan yang akan dibentangkan di dalam mesyuarat Kabinet untuk tindakan susulan.

“Apa perkembangan jawatankuasa tersebut? Apakah mungkin benar kritikan ramai pihak bahawa jawatankuasa ini sama sahaja seperti jawatankuasa-jawatankuasa yang lain, hanya untuk bersorak sahaja?

“Mohon Menteri Undang-Undang selaku pengerusi jawatankuasa ini menguar-uarkan status terkini jawatankuasa,” katanya.

Pada masa sama, Aminuddin menyeru rakan seperjuangannya, terutama sekali yang dahulu lantang dan kini sudah menjadi menteri untuk kembali bersuara bagi mengangkat serta mengenang pemergian Allahyarham Muhammad Adib selain menggesa kerajaan mempercepatkan siasatan.

“Kita tidak mahu kisah Allahyarham Adib ini padam begitu sahaja, lebih-lebih lagi kini masih tiada apa-apa keadilan yang diterima oleh keluarga Allahyarham.

“Moga syurga buatmu, wahai Adib. Al-Fatihah,” kata Aminuddin.


4 kluster baharu dikesan

KUALA LUMPUR, 24 Rabiulawal 1442H, Selasa – Kementerian Kesihatan Malaysia (KKM) hari ini mengesan empat lagi kluster baharu COVID-19 melibatkan tiga kluster di Sabah dan satu di Kelantan.

Ketua Pengarah Kesihatan, Tan Sri Dr Noor Hisham Abdullah berkata, di Sabah, Kluster Liawan di Keningau membabitkan kes indeks (ke-37,553) dikenal pasti positif COVID-19 hasil saringan individu bergejala pada 5 November lepas dan telah dimasukkan ke Hospital Keningau.

Hasil saringan kontak rapat telah mengesan sebanyak 23 lagi kes positif COVID-19 dan mereka dimasukkan ke Pusat Kuarantin dan Rawatan COVID-19 Berisiko Rendah Keningau, Sabah.

“Sehingga 12 tengah hari ini, 95 individu telah disaring dengan 24 kes dikesan positif termasuk 11 kes baharu manakala 17 individu masih menunggu keputusan,” katanya pada sidang media perkembangan COVID-19 di Kementerian Kesihatan Malaysia (KKM) di Putrajaya hari ini.

Kluster kedua di Sabah iaitu Kluster Tatahan dikesan di Kota Kinabalu membabitkan kes indeks (ke-32,597) telah dikenal pasti positif COVID-19 hasil saringan individu bergejala pada 1 Nov lepas, kata Dr Noor Hisham.

Beliau berkata, saringan kontak rapat juga telah mengesan 17 lagi kes positif COVID-19 dengan kesemuanya dimasukkan ke Hospital Wanita dan Kanak-Kanak Sabah di Likas serta Pusat Kuarantin dan Rawatan COVID-19 Berisiko Rendah di Kota Kinabalu.

“Sehingga 12 tengah hari ini, sejumlah 28 individu telah disaring dengan 18 kes dikesan positif termasuk 10 kes baharu,” katanya.

Kluster ketiga pula iaitu GK Tawau dikesan di Tawau, Sabah dengan kes indeks (ke-12,923) dikenal pasti positif COVID-19 hasil saringan individu bergejala pada 6 Oktober lepas manakala saringan kontak rapat telah mengesan sebanyak 48 lagi kes positif COVID-19 dan mereka dimasukkan ke Hospital Tawau.

“Sehingga 12 tengah hari ini, 168 individu telah disaring dengan 49 kes dikesan positif termasuk dua kes baharu manakala 78 individu masih menunggu keputusan,” katanya.

Dr Noor Hisham juga berkata, Kluster Kube telah dikesan di Kota Bharu dan Tanah Merah di Kelantan yang mana kes indeks (ke-40,206) telah dikenal pasti positif COVID-19 hasil saringan individu bergejala pada 7 November lepas.

Saringan kontak rapat telah mengesan sebanyak sembilan lagi kes positif dan kesemua kes telah dimasukkan ke Hospital Tumpat dan Hospital Raja Perempuan Zainab II.

“Sehingga 12 tengah hari ini, 61 individu telah disaring dan 10 kes dikesan positif COVID-19 termasuk sembilan kes baharu manakala lima individu masih menunggu keputusan,” katanya.-  Bernama


Lebih 7.2 juta dos vaksin COVID-19 telah diberikan setakat semalam

KUALA LUMPUR, 16 Zulkaedah 1442H, Ahad – Sebanyak 7,226,949 dos vaksin COVID-19 telah diberikan kepada penduduk di negara ini sehingga semalam berbanding 7,039,072 dos pada hari sebelumnya, kata Menteri Kesihatan Datuk Seri Dr Adham Baba.

Beliau berkata jumlah itu merangkumi 5,204,993 penerima vaksin dos pertama dan 2,021,956 individu lagi menerima suntikan dos kedua.

“Sebanyak 187,877 suntikan vaksin COVID-19 diberikan semalam, daripada jumlah ini sebanyak 132,279 merupakan dos pertama manakala 55,598 adalah suntikan dos kedua,” katanya dalam hantaran Twitter beliau hari ini.

Beliau berkata lima negeri yang mencatatkan penerimaan dua dos vaksin tertinggi ialah Selangor dengan 268,730 diikuti Sarawak (212,978), Johor (211,797), Perak (187,852) dan Kuala Lumpur (170,621). – Bernama


Kamera badan pada polis dilaksana tahun depan

KUALA LUMPUR, 3 Rabiulakhir 1442H, Khamis – Mulai tahun hadapan, anggota Polis Diraja Malaysia (PDRM) bakal dibekalkan dengan peralatan kamera badan atau ‘body cam’ untuk dipakai ketika bertugas.

Menteri Dalam Negeri, Datuk Seri Hamzah Zainuddin berkata, langkah itu adalah usaha bagi meningkatkan integriti pasukan keselamatan dalam melaksanakan tugas.

Katanya, perolehan kamera badan itu adalah di bawah pelan pelaksanaan pemasangan kamera badan yang membabitkan cadangan perolehan sebanyak 2,168 unit kamera jenis 4G.

“Perolehan peralatan ini akan dilaksanakan pada tahun depan.

“Kerajaan komited untuk melaksanakan projek pemasangan kamera badan ini selepas mengambil kira kesan positif yang dapat diperoleh.

“Ini bagi mengurangkan kes aduan, perbuatan salah laku dan rasuah dalam kalangan anggota di lapangan,” katanya dalam jawapan bertulis di Dewan Rakyat hari ini.

Beliau menjawab soalan Oscar Ling Chai Yew (PH-Sibu) yang meminta kerajaan menyatakan perkembangan rancangan melaksanakan pelan memasang kamera badan pada anggota PDRM bagi mengelakkan salah guna kuasa dan rasuah.

Tahun lalu, kerajaan bersetuju untuk melaksanakan penggunaan kamera badan pada pegawai penguat kuasa seperti polis, imigresen dan kastam bagi menangani kes salah laku pegawai termasuk rasuah.

Perdana Menteri ketika itu, Tun Dr Mahathir Mohamad berkata, syor penggunaan kamera badan itu dipersetujui memandangkan terdapat pelbagai dakwaan salah laku pegawai semasa bertugas seperti memukul orang yang disiasat.


Bekalan air pulih bermula esok

KUALA LUMPUR, 18 Safar 1442H, Selasa – Bekalan air di semua 274 kawasan terjejas dijangka pulih secara berperingkat bermula esok sehingga 6 petang Jumaat, selepas Loji Rawatan Air Sungai Semenyih (LRA) memulakan operasinya pagi tadi.

Ketua Pegawai Eksekutif Air Selangor, Suhaimi Kamaralzaman berkata, pada masa ini proses penstabilan rawatan air sedang dijalankan, sebelum mula diagihkan kepada pengguna terawal mulai pukul 12.00 tengah malam ini.

“Pemulihan sepenuhnya dibahagikan kepada tiga kumpulan utama, kumpulan pertama merangkumi 145 kawasan yang akan menerima bekalan air sepenuhnya, menjelang pukul 6.00 petang esok.

“Kumpulan kedua merangkumi 91 kawasan pada jam 6 petang Khamis ini, manakala kumpulan ketiga merangkumi 38 kawasan akan menerima bekalan air sepenuhnya pada jam 6 petang, Jumaat ini,” katanya pada sidang media status Loji Rawatan Air Semenyih dan Gangguan Bekalan Air di wilayah Petaling, Hulu Langat, Kuala Langat, Sepang dan Putrajaya di Ibu Pejabat Air Selangor di sini, hari ini.

Dalam perkembangan lain Suhaimi berkata, setakat terkini sampel air yang diambil dari LRA Bukit Tampoi masih berada pada tahap 3 TON dan kerja-kerja pembersihan masih dijalankan.

“Pengguna dinasihat untuk menggunakan air secara berhemat, bagi memastikan proses pemulihan berjalan lancar seperti yang dijadualkan.

Sejumlah 309,687 akaun pengguna di wilayah Petaling, Hulu Langat, Kuala Langat dan Sepang mengalami gangguan bekalan air tidak berjadual selepas operasi di LRA Sungai Semenyih dan Bukit Tampoi dihentikan pada 4.30 petang semalam.

Pengguna di kawasan yang terjejas disaran untuk merujuk saluran komunikasi rasmi Air Selangor seperti aplikasi Air Selangor, Twitter, Facebook, Instagram dan laman sesawang www.airselangor.com, untuk mendapatkan jadual pemulihan. – Bernama


Sewa percuma untuk peniaga Pasar Harian Selayang hingga akhir tahun

KUALA LUMPUR, 17 Syawal 1442H, Sabtu – Peniaga di Pasar Harian Selayang, di sini akan diberi kemudahan sewa percuma sehingga akhir tahun ini bagi meringankan beban mereka, kata Menteri Wilayah Persekutuan, Tan Sri Annuar Musa.

Beliau berkata, kelonggaran itu melibatkan peniaga yang akan mula beroperasi di bangunan baharu pasar berkenaan mulai Selasa ini.

“Saya ada menerima permohonan untuk turunkan sikit kadar sewa yang dikenakan. Kita putuskan untuk beri percuma, tak perlu bayar sewa hingga akhir tahun. Semoga itu membantu..Allah memberkati,” katanya menerusi Twitter hari ini.

Pasar Harian Selayang akan beroperasi sepenuhnya di bangunan baharu pada hari Selasa ini, manakala operasi pasar sementara di kawasan itu akan ditamatkan pada Isnin.

Sementara itu, Annuar berkata, inisiatif Trak Vaksin Bergerak MYMedic@Wilayah yang diumumkan sebagai alternatif kepada Pusat Pemberian Vaksin (PPV) sedia ada akan diteruskan walaupun dalam tempoh sekatan pergerakan penuh yang mula dilaksanakan Selasa ini. – Bernama